sagorsarker/bangla-wikipedia huggingface dataset:
নাইলোটিকা

নাইলোটিকা (বৈজ্ঞানিক নাম: Oreochromis niloticus), (ইংরেজি: Nile tilapia) হচ্ছে Cichlidae পরিবারের "Oreochromis" গণের একটি স্বাদুপানির মাছ। একটি মাঝারি আকারের মাছ।
বৈজ্ঞানিক নাম Oreochromis niloticus । মাছটি কে ইংরেজিতে Nile tilapia বলে। এটি Cichlidae পরিবার (family) এর অন্তর্গত। এটি বাংলাদেশ এর স্থানীয় (Native) মাছ নয়।
এটি মিঠা পানির মাছ। তবে সামান্য লবণাক্ততা সহ্য করতে পারে।সাধারণত খাল এবং বিলে পাওয়া যায়। তবে পুকুরেও সহজেই চাষ করা যায়।
তিন মাস বয়সে প্রজননক্ষম হয় এবং বছরে তিন থেকে চার বার ডিম দেয়।
মাছের চাষ পদ্ধতি খুব সহজ। কার্প মাছের সাথে এ মাছ খুব সহজেই চাষ করা যায়। দ্রুত বৃদ্ধির জন্য এ মাছকে প্রাকৃতিক খাবারের সাথে দৈনিক মাছের ওজনের ৩-৫ শতাংশ সম্পূরক খাবার দিতে হয়। কম সময়ে বেশি ফলন, খাদ্য খরচ কম ও অধিক মুনাফার জন্য নাইলোটিকা মাছ চাষিদের কাছে বেশ জনপ্রিয়। হেক্টর প্রতি প্রায় ২২০০০০ - ৩০০০০০ পর্যন্ত পোনা ছাড়া যায় এবং ৬০-৯০ দিনের মধ্যে বিক্রির উপযোগী হয়ে যায়।
তেলাপিয়া মাছ চাষের ক্ষেত্রে বেশ জনপ্রিয় ও লাভজনক। দাম কম, স্বাদে ভালো এবং কাঁটা কম হওয়ায় বেশ চাহিদা আছে।
আইইউসিএন বাংলাদেশ (২০০০) এর লাল তালিকা এই মাছ অন্তর্ভুক্ত নয়।৬০ এর দশকে এ মাছ বাংলাদেশে আমদানী করা হয়।
উট

উট বা উষ্ট্র কুঁজ-বিশিষ্ট একটি চতুষ্পদ প্রাণী। উটের পূর্বপুরুষেরা সম্ভবতঃ উত্তর আমেরিকায় আবির্ভূত হয়। পরে একভাগ বেরিং প্রণালী পার হয়ে এশিয়া ও উত্তর আফ্রিকায় চলে যায়, যাদের উত্তরসূরী হল ড্রোমেডারী ও ব্যাক্ট্রীয়ান উট। মরুভূমিতে বহুযুগ বাস করার ফলে আজ উট "মরুভূমির জাহাজ" হয়ে সহিষ্ণুতার প্রতীক। অন্য একভাগ চলে যায় দক্ষিণ আমেরিকায় যাদের উত্তরসূরী লামা(llama) ও ভিকুন্যা (Vicugna)। আলপাকা সম্ভবতঃ ভিকুন্যার গৃহপালিত বংশধর।
উটের পায়েও গরুর মত চেরা খুর। কিন্তু উটের পায়ের তলায় নরম প্যাড আছে যা গরুর নেই। গরুর মত উটও রোমন্থন করে বা জাবর কাটে। কিন্তু সাধারণ রোমন্থনকারীদের মতো চার কক্ষ-বিশিষ্ট পাকস্থলির বদলে উটের পাকস্থলি তিন কক্ষ-বিশিষ্ট। তাই অনেকে এদের "ছদ্ম রোমন্থক" বলেন।
ড্রোমেডারী উটের একটা কুঁজ থাকে আর ব্যাকট্রীয়ান উটের থাকে দুটো। যখন উট ভালোকরে খেতে পায় তখন এর কুঁজ চর্বিতে ভর্তি হয়ে শক্ত টানটান অবস্থায় থাকে। যখন উট অভুক্ত অবস্থায় অনেকদিন থাকে তখন চর্বির অনেকটাই শক্তি উৎপাদনে ক্ষয় হয়ে যায় আর এর কুঁজ নরম থলথলে হয়ে যায়।
মরুভূমিবাসী মানুষরা গরু-ছাগলের বদলে উট পালন করে। উট তাদের মালপত্র বয়, গাড়ি টানে। গৃহপালিত উটের মাংস ও দুধ খাওয়া হয়। ঘোড়ার মত উটের পিঠে দৌড় ও অন্যান্য বিনোদন খুবই উপভোগ্য।
নিয়ন

নিয়ন পর্যায় সারণীর ১৮ নং গ্রুপ (নিষ্ক্রিয় গ্যাস) এবং ২ নং পর্যায়ে অবস্থিত একটি মৌলিক পদার্থ যার প্রতীক Ne ।
১৮৯৮ সালে লন্ডনে ব্রিটিশ পদার্থবিদ স্যার উইলিয়াম র‍্যামজি (১৮৫২-১৯১৬) ও মরিস ডব্লিউ. ট্র্যাভার্স (১৮৭২-১৯৬১) নিয়ন আবিষ্কার করেন। র‍্যামসি বাতাসের একটি উপাদানকে ঠাণ্ডা করলে তা তরলে পরিণত হয়, পরে এই তরলকে গরম করে গ্যাসগুলোকে আবদ্ধ করেন। ১৮৯৮ সালের মে মাসের শেষভাগ থেকে ছয় সপ্তাহ ধরে গ্যাসগুলো থেকে নাইট্রোজেন, অক্সিজেন ও আর্গন আলাদা করা হয়, কিন্তু বাকি গ্যাসগুলো তাদের পর্যাপ্ততার ভিত্তিতে আলাদা ছিল। বাকি গ্যাসগুলোর প্রথমটি ছিল ক্রিপ্টন। ক্রিপ্টন সরানোর পর পরের গ্যাসটি স্পেক্ট্রোস্কপিক ডিসচার্জের মাধ্যমে উজ্জ্বল লাল আলো প্রদান করে। এই গ্যাসটি জুনে আবিষ্কার করা হয়, যার নাম দেওয়া হয় "নিয়ন"। র‍্যামসির পুত্রের সুপারিশে গ্যাসটির নামকরণ করা হয় লাতিন "novum" (নতুন) শব্দের গ্রিক সমবর্গীয় শব্দ অনুসারে।
ওজনে হাল্কা এবং উৎকৃষ্ট গ্যাস এর দিক থেকে প্রথমে হিলিয়াম-এর অবস্থান ও এর পরে নিয়নের অবস্থান। এটি তড়িৎ ডিসচার্জ নলে লাল ও কমলা বর্ণের আলো প্রদর্শন করে৷ পদার্থসমূহের মধ্যে নিয়নের লিকুইড রেঞ্জ সবচেয়ে কম। লিকুইড রেঞ্জ হলো গলনাঙ্ক ও স্ফুটনাংক এর মধ্যকার তাপমাত্রা সীমা। নিয়নের লিকুইড রেঞ্জ ২৪.৫৫ থেকে ২৭.০৫ কেলভিন (-২৪৮.৪৫ ডিগ্রি সেলসিয়াস থেকে -২৪৫.৯৫ ডিগ্রি সেলসিয়াস কিংবা -৪১৫.২১ ডিগ্রি ফারেনহাইট থেকে -৪১০.৭১ ডিগ্রি ফারেনহাইট) পর্যন্ত হতে পারে৷ তরল হিলিয়ামের চেয়ে নিয়নের কোনো সিস্টেম ঠান্ডা করার ক্ষমতা ৪০ গুণ ও তরল হাইড্রোজেনের চেয়ে ৩ গুণ বেশি। বেশিরভাগ ক্ষেত্রেই নিয়ন হাইড্রোজেনের চেয়ে সস্তা একটি শীতক। 
অন্যান্য সকল উৎকৃষ্ট গ্যাসসমূহের মধ্যে নিয়ন প্লাজমার আলো বিচ্ছুরণ সবচেয়ে তীব্র (স্বাভাবিক ভোল্টেজ ও বিদ্যুৎ প্রবাহে)। তরঙ্গদৈর্ঘ্যের পার্থক্যের জন্য মানুষের চোখে এই আলোর বর্ণ লাল ও কমলা। উক্ত আলোতে একটি সবুজ লাইনও বিদ্যমান যা সচরাচর দেখা যায় না যদি না দৃশ্যমান উপাদানসমূহ বর্ণালীবীক্ষণ দ্বারা মুছে যায়। 
দুটি ভিন্ন ধরনের নিয়ন লাইটিং রয়েছে যাদের ব্যবহার অভিন্ন। উল্লেখ্য, নিয়ন লাইটিং বলতে বিশেষ ধরনের উজ্জ্বল আলোর বাতি বা কাঁচ বোঝানো হয় যাতে নিয়ন গ্যাস ব্যবহার করা হয়। নিয়ন বাতিসমূহ আকারে ছোট ও সচরাচর ১০০ থেকে ২৫০ ভোল্টের মধ্যে ক্রিয়া করে৷ এই দুইটি নিয়ন প্রযুক্তি ব্যবহৃত হতো বর্তনী পরীক্ষা করার জন্য। তবে এখন নিয়ন বাতির পরিবর্তে বর্তনী পরীক্ষা করার জন্য এলইডি (লাইট ইমিটিং ডায়োড) ব্যবহৃত হয়। এছাড়াও উক্ত নিয়ন প্রযুক্তিদ্বয় প্লাজমা টেলিভিশন স্ক্রিন ও প্লাজমা ডিসপ্লের অগ্রদূত হিসেবে পরিচিত। 
নিয়ন সংকেত সাধারণত হালকা উচ্চতর ভোল্টেজে (২ থেকে ১৫ কিলোভোল্ট) চালিত করা হয় এবং নলগুলো থাকে কয়েক মিটার লম্বা। নিয়ন গ্লাসনল তৈরি করা হয় বিভিন্ন আকর্ষণীয় আকার দিয়ে এবং ব্যবহার করা হয় শৈল্পিক ও স্থাপত্যশিল্পে। 
এর সাথে হিলিয়াম(He)এর যৌগ পাওয়া গিয়েছে।
১. নিয়ন বাতি ও নিয়ন চিহ্ন প্রস্তুতিতে ব্যবহার করা হয়।
২. আলোকসজ্জার জন্য নিয়ন গ্যাস ইলেকট্রিক বাল্বে ব্যবহৃত হয়।
৩. সবুজ ঘরে উদ্ভিদ ও ফুলের বৃদ্ধিতে সহায়ক হিসেবে নিয়ন গ্যাস ব্যবহার করা হয়।
৪. টেলিভিশন সেট, বেতার চিত্র এবং শব্দ চলচ্চিত্র ইত্যাদি'তে নিয়ন ব্যবহার করা হয়।
৫. বৈদ্যুতিক যন্ত্রের রক্ষাকবচ হিসেবে নিয়ন ও হিলিয়াম এর মিশ্রণ ব্যবহার করা হয়।
৬. বিমানের পাইলটেরা আলোক সংকেতরূপে নিয়ন আলো ব্যবহার করে। কারণ এটি ঘন কুয়াশার মধ্যেও দৃশ্যমান হয়।
আলপাকা

আলপাকা () ("Vicugna pacos") হচ্ছে উট ও লামার জাতভাই। এরা দক্ষিণ আমেরিকার উচু এলাকার অধিবাসী। আলপাকার চামড়া দিয়ে "আলপাকা" বলে একধরনের কোট তৈরি হয়। এদের চেহারার সাথে ছোট লামার মিল রয়েছে।
পিটি-৬

পিটি-৬(সিজে-৬ এ) চীনে তৈরি প্রোপেলার চালিত প্রশিক্ষন বিমান।
পিটি-৬ বিমানটিতে বায়ুচালিত ল্যান্ডিং গিয়ার, ব্রেক, ফ্ল্যাপ ব্যবহার করা হয়। 
ইঞ্জিন চালু করতেও বায়ুচালিত যন্ত্রাংশ ব্যবহার করা হয়। ইঞ্জিনচালিত বায়ুপাম্প রিচার্জে ব্যবহৃত হয়। বায়ুচাপ কম থাকলে বাইরের উৎস ব্যবহার করা যেতে পারে।
এছাড়া ইঞ্জিন হাতে ঘুরিয়েও চালু করা যেতে পারে।
সিজে-৬
প্রশিক্ষণ বিমান।
দুই আসনবিশিষ্ট ২৬০ অশ্বশক্তির প্রাথমিক প্রশিক্ষণ বিমান। ঝুনঝু হুসাই এইচএস-৬ রোডিয়াল পিষ্টন ইঞ্জিন।
সিজে-৬এ
দুই আসনবিশিষ্ট ২৮৫ অশ্বশক্তির প্রাথমিক প্রশিক্ষণ বিমান। এইচএস-৬এ রোডিয়াল পিষ্টন ইঞ্জিন।
সিজে-৬বি
দুই আসনবিশিষ্ট ৩০০ অশ্বশক্তির বর্মাবৃত বিমান। স্বল্পসংখ্যক নির্মিত। এইচএস-৬ডি রোডিয়াল পিষ্টন ইঞ্জিন।
বিটি-৬
সিজে-৬ এবং সিজে-৬এ –এর রপ্তানী সংস্করণ।
হাইয়ান এ
হাইয়ান প্রোটোটাইপ। প্রথম উড্ডয়ন আগস্ট ১৯৮৫।
হাইয়ান বি
এক আসনবিশিষ্ট, হুসাই এইচএস-৬(৩৪৫ অশ্বশক্তি) সংযুক্ত, কৃষিকাজে ও আগুন নিভানোর কাজে ব্যবহার উপযোগী। 
হাইয়ান সি
দুই আসনবিশিষ্ট, বেসামরিক পর্যবেক্ষণ, টহল বিমান।
কনফুসিয়াস

কনফুসিয়াস (জন্মের নামের চৈনিক রূপ 孔丘 "খোং ছিঔ", তবে এখন 孔夫子 "খোং ফ়ুৎস্যি" বা 孔子 "খোং ৎস্যি" অর্থাৎ "খোং গুরু" নামে সুপরিচিত) (জীবনকাল: খ্রি.পূ. ৫৫১-৪৭৯) প্রাচীন চীনের প্রখ্যাত দার্শনিক এবং চিন্তাবিদ। তিনি খ্রিস্টপূর্ব ৫৫১ সালের ২৮ সেপ্টেম্বর চীনের লু-(魯) রাষ্ট্রের ছুফু (曲阜 "ছ্যুফু") শহরে জন্মগ্রহণ করেন। তার দর্শন ও রচনাবলী চীনসহ পূর্ব এশিয়ার জীবনদর্শনে বিভিন্ন সময়ে, বিভিন্ন ক্ষেত্রে গভীর প্রভাব বিস্তার করেছে। কনফুসিয়াস মূলত নীতিবাদী দার্শনিক ছিলেন। তার বিশ্বাস ছিল শিক্ষার মূল ভিত্তি হচ্ছে নীতিজ্ঞান। এই প্রাচীন চীনা দার্শনিক খ্রিস্টপূর্ব ৪৭৯ সালে মৃত্যুবরণ করেন।
কনফুসিয়াস জন্মেছিলেন আনুমানিক ৫৫০ খ্রিস্টপূর্বাব্দে। তার বাবার নাম কং হি ও মায়ের নাম হান ঝেঙ। কনফুসিয়াস নামে পরবর্তীকালে পরিচিত হলেও তার আসল নাম ছিল কঙ ফু তজু। লু নামে একটি ছোট প্রদেশের সরকারি কর্মচারী ছিলেন তার বাবা। তার শৈশব সম্পর্কে খুব একটা জানা যায় না। তবে বিভিন্ন তথ্য থেকে জানা যায় যে, তার শৈশবকাল কেটেছে অপরিসীম দারিদ্র্যের মধ্য দিয়ে।
কৈশোর পেরোতে-না-পেরোতেই জীবিকার সন্ধানে বেরিয়ে পড়তে হয় তাকে। কখনো মেষপালক হিসেবে কাজ করেছেন পশু খামারে, কখনো কেরানিগিরি বা লাইব্রেরির চাকরি, আবার কখনো বা শহরের উদ্যানগুলোর রক্ষণাবেক্ষণ ও দেখাশোনার দায়িত্বের কাজও করেছেন নিষ্ঠাভরে। কিন্তু পড়াশোনার পাট চুকিয়ে ফেলেননি কখনোই। অল্প বয়স থেকেই ছাত্রদের পড়াতে শুরু করেন তিনি। এর মধ্যে বিবাহ হয় কনফুসিয়াসের। ১৯ বছর বয়সে বিয়ে করেন কিগুয়ান নামের এক নারীকে। বিয়ের এক বছরের মধ্যেই জন্ম নেয় তাদের প্রথম সন্তান কঙ লি। মাত্র ২৩ বছর বয়সে কনফুসিয়াস মাতৃহারা হন।
সেই সময় চীনের সমাজ ব্যবস্থায় জনগণের অবস্থান অনুযায়ী তাদের পেশার শ্রেণিবিন্যাস করা হতো। কনফুসিয়াসের সামাজিক অবস্থান এবং জ্ঞানের কারণে তিনি ছিলেন শী শ্রেণীভুক্ত, যারা ভদ্র-মধ্যবিত্ত-বিদ্বান হিসেবে সমাজের সম্ভ্রান্ত ও শাসক শ্রেণীর সাথে মেলামেশার সুযোগ পেতেন। এই সময় লু প্রদেশের শাসক ছিলেন চি চি। কসফুশিয়াসের জ্ঞান ও পান্ডিত্যের কথা জানতে পেরে রাজা কনফুসিয়াসকে তার সভায় আমন্ত্রণ জানান। প্রথম পরিচয়েই কনফুসিয়াসের পান্ডিত্যে মুগ্ধ হন রাজা। দারিদ্রের কথা শুনে তিনি কনফুসিয়াসকে হিসাবরক্ষকের কাজে নিযুক্ত করলেন। কনফুসিয়াসের কর্মদক্ষতায় খুশি হয়ে রাজা তাকে আরো উচ্চতর পদে অধিষ্ঠিত করেন।
৫২ বছর বয়সে লু প্রদেশের প্রধান আইনরক্ষকের দায়িত্ব পান কনফুসিয়াস। কনফুসিয়াস বিশ্বাস করতেন, "মানুষের মাঝে যদি নৈতিক চরিত্রের উন্নতি না ঘটে, শুধুমাত্র আইন দিয়ে মানুষকে সংযত রাখা সম্ভব নয়।" তাছাড়া দীর্ঘ সময় ধরে রাজ্যে শান্তি-শৃঙ্খলা বজায় রাখাও সম্ভব নয়। তাই কনফুসিয়াস নিজেই আইন প্রণয়ন কর্মকর্তা ‍ও কর্মচারীদের মাঝে নীতিবোধ জাগাতে নানা উপদেশ দিতে থাকেন।
অল্প কিছুদিনেই এর সুফল দেখা দিল রাজ্যে। সমগ্র চীন দেশের মধ্যে লু রাজ্য ছিল একমাত্র রাজ্য যেখানে চুরি, ডাকাতি, ছিনতাই, খুন হতো না। সকলেই নির্ভয়ে, নিরাপদে নিজের দ্রব্য রাখতে পারতো। গভীর রাতেও পর্যটকরা নিরাপদে চলতে পারতো। আইনরক্ষকের দায়িত্ব এত ভালভাবে সম্পাদন করার পুরস্কার হিসেবে কয়েক বছরের মধ্যেই তাকে দেওয়া হয় লু প্রদেশের প্রধানমন্ত্রীর দায়িত্বভার।
ধারণা করা হয় এই চীনা দার্শনিক খ্রিস্টপূর্ব ৪৭৯ সালে ৭১ বছর বয়সে মৃত্যুবরণ করেন। কুফু নগরীর কাং লি সিমেট্রিতে তাকে সমাধিস্থ করা হয়।কথিত আছে তাকে হত্যা করা হয়।
ইলিয়াড

ইলিয়াড গ্রিক মহাকাব্য। প্রাচীন গ্রিসের ইলিওন শহরের নামানুসারে এই মহাকাব্যের নামকরণ করা হয়। মহাকবি হোমার এই মহাকাব্যের রচয়িতা। এটি গ্রিক ভাষায় রচিত ও ২৪ টি সর্গে বিভক্ত। এর বিষয় ট্রয়ের যুদ্ধ। এতে ১৬,০০০ পঙ্‌ক্তি কবিতা আছে। যুদ্ধ সংঘটিত হয় এক নারীকে কেন্দ্র করে যার নাম হেলেন। যুদ্ধে গ্রীকদের সেরা বীর ছিল অ্যাকিলিস আর ট্রয় পক্ষে ছিল হেক্টর। যুদ্ধ যখন শেষ পর্যায় তখন হেক্টর অ্যাকিলিস কর্তৃক নিহত হন এবং এর মাধ্যমে মূলত ট্রয়বাসীর পরাজয় নিশ্চিত হয়। যুদ্ধ শেষে গ্রিক সেনারা সুরক্ষিত ও সাজানো নগরী ট্রয় জ্বালিয়ে দেয়।
"ইলিয়াড" কাব্যের পরবর্তী খণ্ড হিসেবে "ওডিসি"র উল্লেখ করা হয়। এটিও হোমারের রচনা বলে ধারণা করা হয়। এই দুটি কাব্য পাশ্চাত্য সাহিত্যের সবচেয়ে পুরাতন রচনা হিসেবে গণ্য এবং এর লিখিত রূপ খ্রিস্টপূর্ব ৮ম শতাব্দীর বলে ধারণা করা হয়। আধুনিক গ্রহণযোগ্য সংস্করণে ইলিয়াডের ১৫,৬৯৩টি ছত্র রয়েছে। এটি আইওনিক গ্রিক ও অন্যান্য উপভাষার সংমিশ্রণে গঠিত হোমারীয় গ্রিক ভাষায় রচিত। মাইকেল এন ন্যাগলারের মতে, ইলিয়াড ওডিসির থেকেও জটিলতর মহাকাব্য।
ট্রয়ের পুরুষ চরিত্রগুলো হলঃ
ট্রয়ের নারী চরিত্রগুলো হলঃ
প্রধান দেবদেবী:
অপ্রধান দেবদেবী:
ওয়াসিম আকরাম

ওয়াসিম আকরাম বা ওয়াসিম আকরাম চৌধুরী (; জন্ম: ৩ জুন, ১৯৬৬) একজন পাকিস্তানি ক্রিকেট খেলোয়াড়। তিনি একজন পরিপূর্ণ বামহাতি দ্রুতগতির বোলার এবং বামহাতি ব্যাটসম্যান ছিলেন। তিনি পাকিস্তান জাতীয় ক্রিকেট দলের একদিনের আন্তর্জাতিক ও টেস্ট ম্যাচে প্রতিনিধিত্ব করেছেন।
আকরাম ক্রিকেট ইতিহাসের অন্যতম সেরা বোলারদের একজন। লিস্ট এ ক্রিকেটে ৮৮১টি উইকেট নিয়ে তিন সর্বোচ্চ উইকেট শিকারী বিশ্বরেকর্ডধারী। তাছাড়া একদিনের আন্তর্জাতিক ক্রিকেটে ৫০২টি উইকেট নিয়ে শ্রীলঙ্কান ক্রিকেটার মুত্তিয়া মুরালিধরনের পর তিনি সর্বোচ্চ উইকেট সংগ্রহকারী। তাকে রিভার্স সুইংয়ের উদ্ভাবক হিসেবে গণ্য করা হয়। তিনি পাকিস্তানের ১৯৯২ ক্রিকেট বিশ্বকাপ জয়ে গুরুত্বপূর্ণ ভূমিকা পালন করেন। এছাড়া তিনি ও ওয়াকার ইউনুস ক্রিকেট ইতিহাসের অন্যতম সেরা বোলিং জুটি গড়ে তুলেছিলেন। এখন তিনি আইপিএলে, কলকাতা নাইট রাইডার্সের প্রধান কোচের দায়িত্ব পালন করছেন৷
ওয়াসিম আকরাম ১৯৬৬ সালের ৩ জুন লাহোরের পাঞ্জাবের জন্মগ্রহণ করেন। তিনি লাহোরের সরকারি ইসলামিয়া কলেজ সিভিল লাইন থেকে লেখাপড়া করেন, যেখানে তিনি একজন উদ্বোধনী বোলার এবং ব্যাটসম্যান হিসেবে খেলতেন।
তাকেসহ অস্ট্রেলিয়ার অ্যালান ডেভিডসনকে টেস্ট ক্রিকেটের ইতিহাসে সেরা বামহাতি ফাস্ট বোলাররূপে বিবেচনা করা হয়।
মানস সরোবর

মানস সরোবর (; ; ) লাসা থেকে ২০০ কিমি দুরে তিব্বতে অবস্থিত একটি মিষ্ট জলের হ্রদ। "মানস সরোবর" শব্দটির বুৎপত্তিগত অর্থ হল "মনের সরোবর"। মানস সরোবর পশ্চিমদিকে রাক্ষসতল হ্রদ এবং উত্তর দিকে কৈলাস পর্বত দ্বারা বেষ্টিত।
এশীয় সংস্কৃতিতে মানস সরোবরের একটি গুরুত্বপূর্ণ অবস্থান রয়েছে। মুখ্যত বৌদ্ধধর্মাবলম্বী এবং হিন্দুধর্মাবলম্বীদের কাছে এই সরোবর একটি অত্যন্ত পবিত্র হ্রদ হিসেবে গণ্য হয়। বৌদ্ধধর্মানুসারে ত্রিপিটকে বর্ণিত অনবতপ্ত হ্রদই (পালি: অনোতত্ত) হল মানস সরোবর। প্রচলিত কিংবদন্তি অনুসারে এই মহাপবিত্র হ্রদের নিকটেই মায়াদেবী শাক্যমুনি বুদ্ধকে গর্ভে ধারণ করেছিলেন।
ভারত সরকারের তত্ত্বাবধানেও প্রতিবছর কয়েকশ তীর্থযাত্রী কুমায়ুন হিমালয়ের মধ্যে দিয়ে দক্ষিণপশ্চিম তিব্বতে প্রবেশ করে ৷
উত্তরাখণ্ডের পিথোরাগড় থেকে ৯নং জাতীয় সড়কে আসকোট পর্যন্ত, তারপর দ্রচুলা হাইওয়ে তে দ্রচুলা পর্যন্ত , এরপর বাকি অংশ কৈলাস মানস সরোবর রোডে লিপুলেখ গিরিপথ পর্যন্ত মোট ১৮০ কিমির যাত্রা। গিরিপথ থেকে সরোবরের দূরত্ব মাত্র ৯০ কিমি।
৬০০ কিমির অধিক দীর্ঘ পথ এটি। প্রথমে বিমানে দিল্লী থেকে কাঠমান্ডু ৷ তারপর নেপাল থেকে দক্ষিণপূর্ব তিব্বতে প্রবেশ করা ৷ কৈলাস ও মানস সরোবর পশ্চিম তিব্বতে অবস্থিত ৷
বৈকাল হ্রদ

বৈকাল হ্রদ (; আ-ধ্ব-ব: [ˈozʲɪrə bʌjˈkɑl]) রাশিয়ার সাইবেরিয়ার দক্ষিণভাগে অবস্থিত পৃথিবীর বৃহত্তম সুপেয় পানির হ্রদ। এর উত্তর-পশ্চিম অংশ ইর্কুৎস্ক ওবলাস্ত এবং দক্ষিণ-পূর্ব অংশ বুরিয়াত প্রজাতন্ত্রে পড়েছে। হ্রদটির আয়তন প্রায় ৩১,৫০০ বর্গকিলোমিটার। এটি বিশ্বের গভীরতম হ্রদ। এর সর্বাধিক গভীরতা ১,৬৩৭ মিটার। তিনশোরও বেশি নদীর পানি এসে এই হ্রদে পড়েছে। কেবল মাত্র নিম্ন আঙ্গারা নদীর মাধ্যমে হ্রদের জল বাইরে নিষ্কাশিত হয়। প্রকৃতির এক আশ্চর্য বিস্ময় এই হ্রদটি মৎস্যসম্পদে সমৃদ্ধ এবং এর আশেপাশের অরণ্য অঞ্চল জীববৈচিত্র‌্যের এক বিপুল প্রাকৃতিক সম্ভার। বৈকাল হ্রদ এলাকায় ১৭০০-রও বেশি প্রজাতির উদ্ভিদ ও প্রাণী আছে, যাদের দুই-তৃতীয়াংশ পৃথিবীর অন্য কোথাও পাওয়া যায় না। বৈকাল হ্রদের পানি অত্যন্ত অক্সিজেনসমৃদ্ধ; হ্রদের পাঁচ হাজার ফুট গভীরেও জলজ প্রাণীর বাস আছে। ১৯৯৬ সালে এটিকে একটি ইউনেস্কো বিশ্ব ঐতিহ্যবাহী স্থান ঘোষণা করা হয়।
বৈকাল হ্রদ "সাইবেরিয়ার নীল নয়ন" বা "সাইবেরিয়ার মুক্তা" নামে পরিচিত। সঞ্চিত জলের আয়তন অনুযায়ী এটি বিশ্বের বৃহত্তম মিষ্টি পানির হ্রদ। এখানে মিষ্টি জলের পরিমাণ উত্তর আমেরিকার গ্রেট লেক্‌সের সবগুলি হ্রদে সঞ্চিত মিষ্টি জলের চেয়ে বেশি। বৈকাল হ্রদ প্রায় ২ কোটি ৫০ লক্ষ বছর পুরনো; এটিই বিশ্বের প্রাচীনতম হ্রদ।
বৈকাল হ্রদ রাশিয়ার সর্ব-উত্তরের অঞ্চল সাইবেরিয়ার দক্ষিণে প্রাকৃতিকভাবে সৃষ্ট এবং পৃথিবীর সবচেয়ে বড় ও প্রাচীন হ্রদ। এটির চারদিক পাহাড় ঘেরা। ধারণা করা হয়, ২৫ থেকে ৩০ মিলিয়ন বছর আগে ‘বৈকাল ফাটল এলাকা’র ভূগর্ভে তীব্র আলোড়নের ফলে ভূপৃষ্ঠে একপ্রকার ফাটলের সৃষ্টি হয়; আর তারই ফলে এই বিশাল জলাশয়— বৈকাল হ্রদের সৃষ্টি। আয়তনের মতো গভীরতার বিচারেও এটি পৃথিবীর সর্ববৃহত্ হ্রদ।
৫ লাখ ৬০ হাজার বর্গকিলোমিটার বা ২ লাখ ১৬ হাজার বর্গমাইল এলাকা জুড়ে এর অবস্থান। এই হ্রদ লম্বায় ৬৩৬ কিলোমিটার বা ৩৯৫ মাইল; চওড়ায় সর্বোচ্চ ৭৯ কিলোমিটার বা ৪৯ মাইল। এর গড় গভীরতা ৭৪৪.৪ মিটার বা ২ হাজার ৪৪২ ফুট; আর সর্বোচ্চ গভীরতা ১ হাজার ৪৪২ মিটার বা ৫ হাজার ৩৮৭ ফুট। সৈকত বা বেলাভূমির দৈর্ঘ্য ২ হাজার ১০০ কিলোমিটার (১ হাজার ৩০০ মাইল)। বৈকাল হ্রদ সমুদ্রপৃষ্ঠ থেকে ১ হাজার ১৮৬.৫ মিটার বা ৩ হাজার ৮৯৩ ফুট নিচে।
এই হ্রদে রয়েছে ছোট-বড় ২৭টি দ্বীপ। সবচেয়ে বড় দ্বীপটির নাম ওলখন, যা লম্বায় ৭২ কিলোমিটার। বৈকাল হ্রদ পৃথিবীর মধ্যে সর্ববৃহত্ স্বচ্ছ পানির হ্রদ। বিশালতার কারণে প্রাচীন চীনা পাণ্ডুলিপিতে এই হ্রদকে ‘উত্তর সাগর’ বলে উল্লেখ করা হয়েছে।
বহুকাল ধরে ইউরোপের মানুষ সাগরসদৃশ এই হ্রদের খবর জানতো না। রাশিয়া এই অঞ্চলে তাদের রাজ্য সম্প্রসারিত করলে সর্বপ্রথম কুরবাত ইভনিভ নামক এক রুশ অনুসন্ধানী গবেষক ১৬৪৩ খ্রিষ্টাব্দে এই এলাকায় পৌঁছেন। তার মাধ্যমে প্রকৃতির অপরূপ বিস্ময় ও সৌন্দর্যের লীলাভূমি বৈকাল হ্রদ এবং তার পাড় জীব-বৈচিত্র্যের এক সমৃদ্ধ ভাণ্ডার। হ্রদের পাড়ের বিস্তীর্ণ এলাকা জুড়ে ১ হাজার ৭০০’রও বেশি জাতের গাছপালা ও জীবজন্তু রয়েছে, যার এক-তৃতীয়াংশ পৃথিবীর অন্য কোথাও দেখা যায় না।
এখানে রয়েছে ওমূল, গোলেমিংকা, স্যামন প্রভৃতি মাছ এবং নানাজাতের শামুক, শ্যাওলা ইত্যাদি। এর পূর্ব পাড়ে বাস করে বুরিয়াত নামক আদিবাসী সম্প্রদায়। বৈকাল শীতপ্রধান এলাকা। শীতকালে এখানকার তাপমাত্রা শূন্যের নিচে ১৯ ডিগ্রি সেলসিয়াস; আর গ্রীষ্মকালে সর্বোচ্চ ১৪ ডিগ্রি সেলসিয়াস। শীতকালে হ্রদের জল বরফ হয়ে পুরো আস্তরণ তৈরি হয়; তখন তার ওপর দিয়ে দিব্যি হেঁটে যাওয়া যায়।
প্রকৃতির বিস্ময় বৈকাল হ্রদে সারা পৃথিবীর অনুসন্ধানী গবেষক আর সৌন্দর্যপিপাসু পর্যটকদের ভিড় লেগেই থাকে সারাবছর।
ওসাকা

ওসাকাকে ঐতিহ্যগতভাবে জাপানের অর্থনৈতিক কেন্দ্র হিসেবে বিবেচনা করা হতো। কোফুন যুগে (৩০০-৫৩৮) এটি একটি গুরুত্বপূর্ণ আঞ্চলিক বন্দর হিসেবে বিকশিত হয়েছিল এবং ৭ম ও ৮ম শতাব্দীতে এটি সংক্ষিপ্ত সময়ের জন্য রাজকীয় রাজধানী হিসাবে কাজ করেছিল। ওসাকা এডো যুগেও (১৬০৩-১৮৬৭) বিকশিত হতে থাক এবং জাপানি সংস্কৃতির একটি কেন্দ্র হিসাবে পরিচিত হয়। মেইজি পুনরুদ্ধারের পরে, ওসাকা ব্যাপক আকারে প্রসারিত হয়েছিল এবং দ্রুত শিল্পায়নের মধ্য দিয়ে গিয়েছিল। ১৮৮৯ সালে, ওসাকা আনুষ্ঠানিকভাবে একটি পৌরসভা হিসাবে প্রতিষ্ঠিত হয়।
"ওসাকা" শব্দের অর্থ "বড় পাহাড়" বা "বড় ঢাল"। কবে নানিওয়াতে এই নামটি প্রাধান্য পেয়েছে তা স্পষ্ট নয়, তবে এ নামের প্রাচীনতম লিখিত প্রমাণ ১৪৯৬ সালে। 
এডো সময়কালে, ("Ōsaka") এবং ("Ōsaka") শব্দের মিশ্র ব্যবহার ছিল। কাঞ্জি (পৃথিবী) শব্দটিও (ঘোড়া) শব্দের অনুরূপ।
পুরানো কাঞ্জি (坂) শব্দটির ব্যবহার এখনও খুব সীমিত। এটি সাধারণত শুধুমাত্র ঐতিহাসিক প্রেক্ষাপট বোঝাতে ব্যবহৃত হয়। একটি সংক্ষিপ্ত রূপ হিসাবে, আধুনিক কাঞ্জি () বলতে ওসাকা শহর বা ওসাকা প্রশাসনিক অঞ্চলকে বোঝায়।
শহরের পশ্চিম দিকে ওসাকা উপসাগর অবস্থিত, এটি দশটিরও বেশি উপশহর দ্বারা সম্পূর্ণরূপে বেষ্টিত, যার প্রতিটিই ওসাকা প্রশাসনিক অঞ্চলে অবস্থিত। তবে উত্তর-পশ্চিমের শহর আমাগাসাকি হিয়োগো প্রশাসনিক অঞ্চলের অন্তর্গত। শহরটি ওসাকা প্রশাসনিক অঞ্চলের মধ্যে থাকা অন্য যে কোনো শহর বা গ্রামের তুলনায় বৃহত্তর এলাকা (প্রায় ১৩%) দখল করে আছে। ১৮৮৯ সালে যখন শহরটি প্রতিষ্ঠিত হয়, তখন এটির আয়তন ছিল প্রায় । বর্তমানে শহরটির আয়তন প্রায় ২২৩ বর্গকিলোমিটার।
ওসাকা আর্দ্র উপক্রান্তীয় জলবায়ু অঞ্চলে অবস্থিত।
এর শীতকাল সাধারণত মৃদু হয়, জানুয়ারী হল সবচেয়ে শীতলতম মাস যার গড় তাপমাত্রা সর্বোচ্চ । শহরে শীতকালে খুব কমই তুষারপাত হয়। বর্ষা মৌসুমের গড় শুরু এবং শেষের তারিখ যথাক্রমে ৭ জুন এবং ২১ জুলাই। গ্রীষ্মকাল খুব গরম এবং আর্দ্র হয়। আগস্ট মাস হলো সবচেয়ে উষ্ণতম মাস। এ মাসে ওসাকার দৈনিক তাপমাত্রা গড় এ পৌঁছায়, রাতে গড় তাপমাত্রা সাধারণত এর কাছাকাছি থাকে। জুলাইয়ের শেষ থেকে আগস্টের শেষ পর্যন্ত, গ্রীষ্মের তাপ এবং আর্দ্রতা শীর্ষে থাকে এবং বৃষ্টিপাত কিছুটা কমে যায়। ওসাকাতে সেপ্টেম্বর এবং অক্টোবরের শুরুতে দক্ষিণ বা দক্ষিণ-পশ্চিম থেকে আসা টাইফুন সহ বিভিন্ন সামুদ্রিক আঘাত হানে।
আরব সাগর

আরব সাগর () বা সিন্ধু সাগর ভারত মহাসাগরের অংশবিশেষ, যার পশ্চিমে রয়েছে আরব উপদ্বীপ এবং পূর্বে ভারতীয় উপমহাদেশ। এর উত্তরে ইরান ও পাকিস্তান। দক্ষিণে এটি ভারত মহাসাগরের মূল অংশের সাথে মিলে গেছে। আরব সাগরের মূল বাহুগুলির মধ্যে আছে লোহিত সাগরের সাথে সংযোগকারী আদান উপসাগর এবং পারস্য উপসাগরের সাথে সংযোগ স্থাপনকারী ওমান উপসাগর। আরব সাগরের সর্বোচ্চ বিস্তার ২,৪০০ কিলোমিটার। এর সর্বোচ্চ গভীরতা ৫,০০০ মিটার। পাকিস্তানের করাচি এবং ভারতের মুম্বই এই সাগরের তীরে অবস্থিত প্রধান সমুদ্র বন্দর।
আরব সাগরের আয়তন ৩৮,৬২,০০০ বর্গ কিলোমিয়ার। এর সর্বোচ্চ প্রশস্ততা প্রায় ২,৪০০ কিলোমিটার এবং এর সর্বোচ্চ গভীরতা ৪,৬০০ মিটার.। সিন্ধু নদ হল আরব সাগরে পতিত সর্ববৃহৎ নদী।
আরব সাগরের দুটি গুরুত্বপূর্ণ শাখা রয়েছে, এগুলো হল এডেন উপসাগর যা দক্ষিণ-পশ্চিমে বাব-আল-মান্দিবকে লোহিত সাগরের সাথে মিলিয়েছে আর একটি হল ওমান উপসাগর যা উত্তর-পূর্বে পারস্য উপসাগরকে আরব সাগরের সাথে মিশিয়েছে।
সোমালিয়া, জিবুতি, ইয়েমেন, ওমান, ইরান, পাকিস্তান, ভারত এবং মালদ্বিপের সাথে আরব সাগরের সংযোগ রয়েছে। আর কিছু বড় শহর যেমন করাচী, পানিশী, ওরমারা, এডেন, মাসকট, মুম্বই, কেটি, সালালাহ ও দুকুম আরব সাগরের তীরে অবস্থিত।
শতাব্দির পর শতাব্দি ধরে আরব বণিকেরা বিভিন্ন মহাদেশে ব্যবসা বাণিজ্য করার জন্য এই আরব সাগরকে বাণিজ্য পথ হিসেবে ব্যবহার করেছে। খৃষ্টপূর্ব দ্বিতীয় শহস্রাব্দকে নৌযাত্রার শহশ্রাব্দ বলা হয় আরব সাগরের ক্রমবর্ধমান নৌযাত্রার সূচনা হওয়ার ফলেই।
অতি প্রাচীন সয়তাগুলো এই আরব সাগরের তীর ঘেঁষে অনেক ছোট ছোট বন্দর তৈরী করেছিলো বিভিন্ন পন্যদ্রব্য ও মালামাল পরিবহনের জন্য। এদের মধ্যে মিশরীয় সভ্যতা, আলেক্সান্দ্রিয়া সভ্যতা অন্যতম। এইসব প্রাচীন সভ্যতা থেকে সূচনা হয়ে আজ পর্যন্ত আরব সাগর সমগ্র পৃথিবীর জন্য একটি গুরুত্বপূর্ণ বাণিজ্য রুট হিসেবে আজও অতি গুরুত্বপূর্ণ।
আইসক্রিম

আইসক্রিম এক প্রকারের হিমায়িত ডেজার্ট, যা প্রধানত দুধ বা ক্রিমের সমন্বয়ে তৈরি করা হয় এবং এতে চিনি বা অন্য কোন প্রকারের মিষ্টি, ও কোকোয়া বা ভ্যানিলা জাতীয় মসলা অথবা স্ট্রবেরি বা পিচ জাতীয় ফলের রস দেওয়া হয়। মিশ্রণটি পানির হিমাঙ্কের নিচে ঠাণ্ডা করা হয়। এটি একটি স্বাদযুক্ত ক্রিম বেস এবং তরল নাইট্রোজেন একসাথে ঝাঁকিয়েও তৈরি করা যেতে পারে।
আইসক্রিম একটি জনপ্রিয় খাবার। আইসক্রিমের জন্মস্থান চিনে। ইতালীয় পর্যটক মার্কো পোলো আইসক্রিম তৈরির কৌশলটি চিন থেকে ইউরোপে নিয়ে আসেন। তৎকালীন সময়ে কুবলাই খানের লোকেরা ঠেলাগাড়ি করে জমাট দুধের খাবার বিক্রি করতো। মার্কো পোলো খাবারটি খেয়ে পছন্দ করেন এবং এর কৌশল শিখে নেন। এই খাবারটির নাম পরে হয় আইসক্রিম। ১৫৩৩ সালে আইসক্রিম ইতালি থেকে প্রথম ফ্রান্সে আসে এবং সেখান থেকে পরে যায় ইংল্যান্ডে। এরপর আমেরিকাসহ পৃথিবীর বিভিন্ন দেশে আইসক্রিম ছড়িয়ে পড়ে। ১৯০০ সাল হতে আইসক্রিমের বাণিজ্যিক উৎপাদন শুরু হয়।
আইসক্রিম একটি দুগ্ধজাত খাদ্য। উপযুক্ত উপাদানের পাস্তুরিত মিশ্রণকে জমাট বাঁধিয়ে আইসক্রিম উৎপন্ন করা হয়। আইসক্রিমের মধ্যে দুগ্ধ চর্বি, দুগ্ধজাত উপাদান ছাড়াও চিনি, ভুট্টার সিরাপ, জল, সুস্বাদু ও সুগন্ধিকারক বস্তু যেমন চকলেট, ভ্যানিলা, বাদাম, ফলের রস ইত্যাদি যোগ করা হয়। হিমায়ন প্রক্রিয়ার সময় যে বায়ু একত্রীভূত করা হয় সে বায়ুও আইসক্রিমের গুরুত্বপূর্ণ উপাদান।
রেডন

রেডন (radon, Rn) পর্যায় সারণীর ৮৬তম মৌল। নিষ্ক্রিয় গ্যাসের মধ্যে এটিই সবচেয়ে ভারী। এটি অত্যন্ত তেজস্ক্রিয় এবং প্রকৃতিতে এর প্রাচুর্য খুবই কম। আমরা রেডন বলতে যা বুঝি তা প্রকৃতপক্ষে ৮৬তম রাসায়নিক মৌলের তিনটি সমস্থানিক মিশ্রণের নাম। এই মিশ্রণগুলোর একটির পর আরেকটি আবিষ্কৃত হয় এবং প্রত্যেককেই প্রসর্গ বলা হয়।
রেডিয়ামের প্রসর্গ হিসেবে রেডন নামটির উদ্ভব হয়। এই নামটি প্রস্তাব করেছিলেন বিজ্ঞানী রামজে। লাতিন ভাষায় এর অর্থ প্রদীপ্ত।
প্রাকৃতিক প্রাচুর্য কম হওয়ার কারণে দীর্ঘদিন রেডন মৌলটিকে খুঁজে পাওয়া যায়নি। ডব্লিউ রামজে এবং এম ট্রাভার্স এটি ছাড়া অন্যান্য নিষ্ক্রিয় গ্যাসগুলো আবিষ্কার করে ফেলেছিলেন। রেডন আবিষ্কারের জন্য যথারীতি তেজস্ক্রিয়ামিতি পদ্ধতির আশ্রয় নিতে হয়েছিল। রেডন আবিষ্কার করতে গিয়ে যে প্রসর্গগুলো আবিষ্কৃত হয় সেগুলো ছিল প্রথম গ্যাসীয় তেজস্ক্রিয় পদার্থ। তাই এর মাধ্যমে তেজস্ক্রিয়তা গবেষণার ইতিহাসে নতুন দিগন্তের সূত্রপাত ঘটে।
১৮৯৯ সালের শুরুর দিকে রসায়নবিদ আর্নেস্ট রাদারফোর্ড তার সহগবেষক আর ওয়েন্‌স-এর সাথে মিলে থোরিয়াম যৌগের তেজস্ক্রিয়তা নিয়ে গবেষণা করছিলেন। একদিন ওয়েন্‌স গবেনাগারে প্রবেশের সময়ে দরজাটি বেশ জোরে খোলেন। দরজার কাছাকাছিই থোরিয়াম যৌগের বিক্রিয়া সংক্রান্ত গবেষণাটি চলছিল। গবেষকগণ লক্ষ্য করলেন, দরজা খোলার কারণে কক্ষে যে বাতাস প্রবেশ করেছে তার প্রভাবে থোরিয়াম প্রস্তুতকরণের সময়কার বিকিরণের তীব্রতা কমে গেছে। প্রথমে এই ঘটনাটিকে তারা খুব একটা গুরুত্ব দেননি। কিন্তু অচিরেই বুঝতে পারেন হালকা বাতাস প্রবাহিত হলেও থোরিয়ামের তেজস্ক্রিয়তা অনেক কমে যায়। এ থেকে রাদারফোর্ড ও ওয়েন্‌স বুঝতে পারেন থোরিয়াম থেকে অবিরাম ধারায় তেজস্ক্রিয় গ্যাস নির্গত হয়। তারা একে থোরিয়ামের প্রসর্গ বলেন এবং নাম দেন থোরন। লাতিন ভাষায় থোরন শব্দের অর্থ প্রবাহিত হওয়া।
এরপর ধারণা করা হয়েছিল, অন্যান্য সব তেজস্ক্রিয় পদার্থই প্রসর্গ নির্গত করতে পারে। ১৯০০ সালে জার্মান পদার্থবিজ্ঞানী ই ডর্ন রেডিয়মের প্রসর্গটি আবিষ্কার করেন এবং এর নাম দেয়া হয় রেডন। এর তিন বছর পর দ্যবিয়েন অ্যাক্টিনিয়ামের প্রসর্গ আবিষ্কার করেন। এভাবে দুটি নতুন গ্যাসীয় তেজস্ক্রিয় পদার্থ তথা প্রসর্গ পাওয়া যায় যাদের নাম রেডন এবং অ্যাক্টিনন। থোরন, রেডন এবং অ্যাক্টিননের মধ্যে কেবলমাত্র অর্ধায়ুর পার্থক্য ছিল। তাদের অর্ধায়ু যথাক্রমে ৫১.৫ সেকেন্ড, ৩.৮ দিন এবং ৩.০২ সেকেন্ড। রেডনের অর্ধায়ু সবচেয়ে বেশি হওয়ায় পরবর্তীতে প্রসর্গ সংক্রান্ত গবেষণায় একে ব্যবহার করা হতো। অর্ধায়ু ছাড়া এদের ধর্মে অন্য কোন পার্থক্য ছিল না। এদের কেউই রাসায়নিক বিক্রিয়ায় অংশ নিত না, অর্থাৎ এরা সবাই নিষ্ক্রিয় গ্যাস ছিল। পরে অবশ্য দেখা যায় এদের পারমাণবিক ভর ভিন্ন ভিন্ন। রেডনকে নয় পর্যায় সারণীতে স্থান দেয়া গেল। কিন্তু অন্য দুটি গ্যাসীয় মৌলের জন্য জেননের পরে মাত্র একটি ঘর খালি ছিল। অবশেষে কেবল রেডনই টিকে যায় এবং একে পর্যায় সারণীতে অন্তর্ভুক্ত করে নেয়া হয়। অন্যতম কারণ একমাত্র এরই অর্ধায়ু যথেষ্ট ছিল।
ইউরেনিয়ামোত্তর মৌল

যেসব মৌল পর্যায় সারণীতে ইউরেনিয়ামের পরে অবস্থিত অর্থাৎ যাদের পারমাণবিক সংখ্যা ৯২ এর অধিক তাদেরকে ইউরেনিয়ামোত্তর মৌল বলা হয়। সর্বশেষ ১০ নভেম্বর ২০১৬ তারিখে ১১৮ নং মৌলের নামকরণ সম্পন্ন করা হয়েছে। এতে করে ৭টি পর্যায় সম্পূর্ণতা লাভ করেছে।
এদের মধ্যে ১১টি মৌল অর্থাৎ নেপচুনিয়াম থেকে লরেনসিয়াম পর্যন্ত মৌলগুলো অ্যাক্টিনাইড সিরিজের অন্তর্ভুক্ত। অন্য মৌলগুলো যাদের পারমাণবিক সংখ্যা ১০৩ এর অধিক তাদেরকে ট্রান্সঅ্যাক্টিনাইড মৌল বলা হয়। সকল ইউরেনামোত্তর মৌলসমূহ অস্থিতিশীল এবং তেজস্ক্রিয়তার কারণে ক্ষয়শীল। এদের অর্ধায়ু লক্ষ লক্ষ বছর থেকে শুরু করে কয়েক সেকেন্ড পর্যন্ত হতে পারে।
এই মৌল সমূহের মধ্য কেবল দুটি প্রকৃতিতে পাওয়া যায়। এ দুটি হল নেপচুনিয়াম এবং প্লুটোনিয়াম। বাকিগুলো নিউক্লিয় বিক্রিয়ার মাধ্যমে তৈরি করা হয়েছে। এই মৌলগুলো নিয়ে গবেষণার ফলে মৌলের অনেক গাঠনিক বৈশিষ্ট্য আবিষ্কার করা সম্ভব হয়েছে এবং পরবর্তী মৌল সম্বন্ধে ভবিষ্যদ্বাণী করা সম্ভব হয়েছে। এতে ধারণা করা হচ্ছে যে সর্বোচ্চ পারমাণবিক সংখ্যাবিশিষ্ট মৌলটির পারমিনবিক সংখ্যা ১৭০ থেকে ২১০ এর মধ্যে হবে।
আলোক বর্ষ

আলোক বর্ষ () একটি দৈর্ঘ্য পরিমাপের একক, যা দিয়ে জ্যোতির্বিদ্যা সম্পর্কিত দূরত্ব মাপা হয়। এক আলোক বর্ষ সমান ৯৪৬ হাজার কোটি কিলোমিটার। ইন্টারন্যাশনাল অ্যাস্ট্রোনমিক্যাল ইউনিয়নের সংজ্ঞা অনুসারে এক আলোক বর্ষ হল এক জুলীয় বছরে (৩৬৫.২৫ দিন) শূন্য মাধ্যমে আলো যত দূরত্ব অতিক্রম করে সেই দূরত্ব। 'বর্ষ' শব্দটি যুক্ত হওয়ার কারণে দৈর্ঘ্যের এই এককটি মাঝে মাঝে সময়ের একক হিসেবে ভুল করা হয়, কারণ 'বর্ষ' বা 'বছর' হল সময়ের একক।
এনিয়াক

এনিয়াক (ENIAC) হচ্ছে ইলেক্ট্রনিক নিউমেরিক্যাল ইন্টিগ্রেটর এন্ড কম্পিউটার (Electronic Numerical Integrator and Computer)। এটিই প্রথম প্রোগ্রাম চালানোর মতো ডিজিটাল কম্পিউটার। এ থেকেই কম্পিউটার প্রজন্ম শুরু হয়।
দ্বিতীয় বিশ্বযুদ্ধের সময় যুক্তরাষ্ট্র সেনাবাহিনী একটি পুরোপুরি ইলেক্ট্রনিক কম্পিউটার নির্মাণের পরিকল্পনা নিলে আধুনিক কম্পিউটারের জনক ভন নিউম্যান, প্রেসপার একর্টি জুনিয়র, এবং হারম্যান গোল্ডস্টেইনের মতো কম্পিউটার মহারথী মুর স্কুল অব ইলেক্ট্রিক্যাল ইঞ্জিনিয়ারিং এবং পেনসিলভানিয়া ইউনিভার্সিটিতে যোগ দেন। পঞ্চাশ ফুট বাই ত্রিশ ফুটের ভূ-গর্ভস্থ কক্ষে চল্লিশ জন বিজ্ঞানী তিন দেয়াল জুড়ে থাকা এই কম্পিউটার চালাতেন।এখানে ১৮০০ ভ্যাকুয়াম টিউব ব্যবহার করা হয়েছিলো।
ডেটল

ডেটল (প্যারাক্লোরোমেটাক্সিজাইলেনল বা পিসিএমএক্স নামেও পরিচিত) হল এক ধরনের জীবাণুনাশক তরল। 4-ক্লোরো-2,3-ডাইমিথাইলফেনল নামের এই জৈব যৌগটির বাণিজ্যিক নাম ডেটল। এর প্রস্তুতকারক যুক্তরাজ্যের রেকিট বেনকিসার নামক প্রতিষ্ঠান।
ডেটলের মধ্যে ক্লোরোজাইলেনল (CHClO), আইসো প্রোপানল, পাইন অয়েল, ক্যাস্টার অয়েল, সাবান ও পানি থাকে। তবে ক্লোরোজাইলেনলই মুখ্য উপাদান। ডেটলে এর পরিমাণ প্রায় ৪.৮% (W/V)। এর অণুতে -OH মূলকের সংখ্যা ৩টি, তাই পানির অণুর সাথে হাইড্রোজেন বন্ধন করে এটি পানিতে খুবই কম পরিমাণে দ্রবীভূত হয়। এর অন্য উপাদান, পাইন অয়েল অপোলার দ্রাবক। দ্রবণে উক্ত দ্রাবক যোগ করে ক্লোরোজাইলেনলের দ্রাব্যতা বাড়ানো হয়। ক্ষারীয় করার জন্য দ্রবণে সাবান যোগ করা হয় এবং এর ফলে ক্লোরোজাইলেনলের দ্রাব্যতা আরো বাড়ে। এরই সাথে প্রয়োজনীয় আইসো প্রোপানল ও পানি যোগ করে ডেটল উৎপাদন শেষ করা হয়।
ডেটলের pH মান ১০-এর মধ্যেই নিয়ন্ত্রণ করা হয়।
এটি গাঢ় বাদামি রং এর তরল, একে অবশ্যই পানি মিশ্রিত (প্রায় সকল জীবাণুনাশক তরল) করে ব্যবহার করতে হয়, নয়ত নরম চামড়া (চোখের নিচে, মুখ) পুড়ে যেতে পারে।পচন নিবারক হিসাবে ডেটল ব্যবহার হয়।
বোনাভেনতুরা কাভালিয়েরি

বোনাভেনতুরা কাভালিয়েরি () (১৫৯৮-১৬৪৭) ইতালীয় গণিতবিদ যিনি ক্ষেত্রফল ও আয়তন গণনার জন্য তার ‘অবিভাজ্য’ (indivisibles) পদ্ধতির জন্য পরিচিত। তার পদ্ধতিতে একটি ক্ষেত্রফলকে অনেকগুলি রেখার সমষ্টি এবং একটি আয়তনকে অনেকগুলি ক্ষেত্রফলের সমষ্টি হিসাবে কল্পনা করা হয়। তার এই কাজেই যোগজকলনের (intergral calculus) প্রাথমিক ধারণার দেখা মিলে।
তার পদ্ধতির একটি উপপাদ্য নিম্নরূপ: যদি দুইটি ঘনবস্তুর উচ্চতা একই হয় এবং ভূমির সমান্তরালে ও সমদূরত্বে অবস্থিত ছেদাংশের ক্ষেত্রফল সমান হয়, তবে তাদের আয়তন সমান হবে।
দ্য মোয়াভ্রের উপপাদ্য

ত্রিকোণমিতি এবং জটিল সংখ্যার আলোচনায় দ্য মোয়াভ্রের উপপাদ্যটি হলো, কোন (জটিল) সংখ্যা formula_1-এর জন্য,
যেখানে formula_3 একটি পূর্ণসংখ্যা। এই উপপাদ্যটি ফরাসি গণিতবিদ আব্রাহাম দ্য মোয়াভ্রের আবিষ্কার।
জিরোলামো কার্দানো

জিরোলামো কার্দানো (); জন্ম: ১৫০১; মৃত্যু: ১৫৭৬) একজন ইতালীয় চিকিৎসক, গণিতবিদ, জ্যোতিষী ও জুয়াড়ি ছিলেন। তিনি ইতালির পাভিয়া শহরে জন্মগ্রহণ করেন। তার শৈশব সুখের ছিল না। তিনি ছোটবেলা থেকেই অত্যন্ত প্রতিভাধর ছিলেন। বড় হয়ে তিনি এক উচ্ছৃঙ্খল বহুশাস্ত্রজ্ঞে পরিণত হন। তিনি ১৫৪৩ সালে পাভিয়া বিশ্ববিদ্যালয়ে এবং ১৫৬২ সালে বোলোনিয়া বিশ্ববিদ্যালয়ে চিকিৎসাবিজ্ঞানের অধ্যাপক নিযুক্ত হন। ১৫৫১ সালে তিনি স্কটল্যান্ডের আর্চবিশপ সেন্ট অ্যান্ড্রুজের অ্যাজমা (শ্বাসকষ্টউদ্রেককারী ব্যধি) সারিয়ে দেন এবং লন্ডনে রাজা ৬ষ্ঠ এডওয়ার্ডের রাশিফল বলে দেন। তিনি যীশুখ্রিস্টের রাশিফলও প্রকাশ করেছিলেন। এ কারণে ১৫৭০ সালে তাকে ধর্মদ্রোহিতার অপরাধে গ্রেপ্তার করা হয়। কিন্তু পোপ ৫ম পিউস তাকে মুক্তি দেন।
কার্দানো প্রায় ২০০টির মত বই লিখেছিলেন, তবে এদের মধ্যে সবচেয়ে বিখ্যাত হল "আর্স মাগ্‌না" ("Ars Magna") বইটি। এই বইতেই সাধারণ ত্রিঘাত সমীকরণ ও সাধারণ চতুর্ঘাত সমীকরণের সমাধান প্রথম প্রকাশিত হয়, যদিও এই সমাধান দুইটিতে যথাক্রমে তারতাইলিয়া ও কার্দানোর সহকারী লুদোভিকো ফেরারি'র অবদান ছিল। কার্দানো তার সময়কার বীজগণিত ও ত্রিকোণমিতিতে গভীর জ্ঞানসম্পন্ন একজন অসাধারণ গণিতবিদ ছিলেন। কার্দানোর আরেকটি বিখ্যাত বই হল "লিবের দে লুদো আলেয়ায়ে" ("Liber de ludo aleae"), যাতে গাণিতিক সম্ভাবনার একেবারে প্রাথমিক কিছু গাণিতিক ধারণা সন্নিবিষ্ট হয়েছে; এই বইতে কার্দানো তার জুয়াড়ি জীবনের অভিজ্ঞতা কাজে লাগান।
মৃত্যুর কিছুদিন আগে কার্দানো তার আত্মজীবনী "দে প্রোপ্রিয়া ভিতা" ("De propria vita") লেখা শেষ করেন। কার্দানোর ব্যক্তিজীবন সুখের ছিল না। তার এক ছেলেকে স্ত্রীকে হত্যার দায়ে মৃত্যুদণ্ড দেওয়া হয়, এবং তার আরেক ছেলে বিভিন্ন অপরাধের কারণে প্রায়ই কারাগারে নিক্ষিপ্ত হতেন।
হেনরি ব্রিগস

হেনরি ব্রিগ্‌স (ইংরেজি: Henry Briggs "হেন্‌রি ব্রিগ্‌জ়্‌") (১৫৬১-১৬৩০) ইংরেজ গণিতবিদ যিনি ১০ ভিত্তিক সাধারণ লগারিদম প্রবর্তন করেন, যাকে এক সময় ব্রিগসীয় লগারিদম নামে উল্লেখ করা হতো। নেপিয়ার যখন তার লগারিদমের সারণি প্রকাশ করেন, তখন ব্রিগস তার সাথে গিয়ে দেখা করেন এবং ১০ ভিত্তির একটি বিকল্প লগারিদমের সংজ্ঞা প্রস্তাব করেন। ১৬১৭ সালে, নেপিয়ারের মৃত্যুর বছরে, ব্রিগস প্রথম ১০০০ সংখ্যার জন্য তার লগারিদম প্রকাশ করেন। ১৬২৪ সালে তিনি ৩০,০০০ লগারিদম সমৃদ্ধ সারণি প্রকাশ করেন; এই লগারিদমগুলি দশমিকের পরে ১৪ ঘর পর্যন্ত সঠিক ছিল।
রাফায়েল বোমবেল্লি

রাফায়েল বোমবেল্লি () (১৫২৬ - ১৫৭২) ইতালীয় গণিতবিদ। তিনিই সম্ভবতঃ প্রথম ব্যক্তি যিনি জটিল সংখ্যা নিয়ে কাজ শুরু করেন এবং তার বই "লালজেব্রাতে" (l'Algebra) এর উল্লেখ করেন। তিনি ত্রিঘাত সমীকরণের সমাধান করার সময় ঋণাত্মক সংখ্যার বর্গমূল বের করতে গিয়ে এই কাজ শুরু করেন।
হেরমান বন্ডি

হেরমান বন্ডি () (১লা নভেম্বর, ১৯১৯ - ১০ই সেপ্টেম্বর, ২০০৫) অস্ট্রীয় গণিতবিদ, পদার্থবিজ্ঞানী ও জ্যোতির্বিজ্ঞানী যিনি যুক্তরাজ্যে সরকারি বিজ্ঞানী ও একাডেমিক হিসাবে কাজ করেন। তিনি মহাবিশ্বের স্থিতিশীল অবস্থার তত্ত্ব নির্মাণে সহায়তা করেন। তবে সাধারণ আপেক্ষিকতা তত্ত্বে অবদানের জন্যও তিনি স্মরণীয়। <ref name="doi10.1023/A:1026726520289"></ref>
মাক্স বর্ন

মাক্স বর্ন (; "মাক্স্‌ বোয়ান্‌") (১৮৮২ - ১৯৭০) পোলীয়-জার্মান গণিতবিদ ও তাত্ত্বিক পদার্থবিজ্ঞানী যিনি তার সময়কার সেরা বিজ্ঞানীদের সাথে কাজ করেন, যাদের মধ্যে ভের্নার হাইজেনবের্গ, ভোল্‌ফগাং পাউলি, এনরিকো ফের্মি ও পল ডিরাক অন্যতম। তিনি কোয়ান্টাম বলবিজ্ঞানের উপর গুরুত্বপূর্ণ কাজ প্রকাশ করেন। এরপর তিনি তরঙ্গ ফাংশনের একটি পরিসংখ্যানিক ব্যাখ্যা প্রদান করেন, যার জন্য ১৯৫৪ সালে তাকে পদার্থবিজ্ঞানে নোবেল পুরস্কার দেওয়া হয়।
ম্যাক্স বর্ন ১৮৮২ সালের ১১ ডিসেম্বর ব্রেস্লাউ (বর্তমানের Wrocław, পোল্যান্ড), তৎকালীন জার্মান সাম্রাজ্যের প্রুশিয়ার রাজতন্ত্রের সিলেসিয়া রাজ্যে, এক ইহুদি পরিবারে জন্মগ্রহণ করেন।
তিনি ছিলেন একজন শারীরতত্ত্ববিদ এবং ভ্রূণবিদ গুস্তাভ বোর্নের জন্মগ্রহণকারী দুই সন্তানের একজন, যিনি ব্রেসলাউ বিশ্ববিদ্যালয়ের ভ্রূণবিদ্যার অধ্যাপক ছিলেন, এবং তার স্ত্রী মার্গারেথে (গ্রেচেন), শিল্পপতিদের সাইলিসিয়ান পরিবার থেকে। ১৯৮৬ সালের ২ আগস্ট ম্যাক্সের চার বছর বয়সে তিনি মারা যান। ম্যাক্সের একটি বোন ছিল, কেথে, যিনি ১৮৮৪ সালে জন্মগ্রহণ করেছিলেন, এবং তার সৎ ভাই, উলফগ্যাং, তার বাবার দ্বিতীয় বিবাহ থেকে, বার্থা লিপস্টাইনের কাছে। উলফগ্যাং পরে নিউইয়র্কের সিটি কলেজে শিল্প ইতিহাসের অধ্যাপক হন।
নিকোলা বুরবাকি

নিকোলা বুরবাকি () একটি ছদ্মনাম। কিছু গণিতবিদ, যাদের বেশীর ভাগই ফরাসি ছিলেন, এই নামটি ব্যবহার করতেন। ১৯৩৯ সাল থেকে তারা বিশুদ্ধ গণিতের একটি বিশ্বকোষীয় জরিপ, যার নাম তারা দিয়েছিলেন Élements de mathématique, নির্মাণের লক্ষ্যে এই নাম ব্যবহার করে বিভিন্ন খণ্ড প্রকাশ করতে থাকেন। তাদের কাজের পরিমাণ বিস্তৃত হলেও এর প্রভাব ছিল মিশ্র। কোন কোন মহলে এটিকে অত্যন্ত গুরুত্বপূর্ণ কাজ হিসাবে ধরা হতো। আবার কোন কোন মহলে এটি তেমন গুরুত্ব পায়নি। বুরবাকির কাজকে আধুনিক গণিতের সাংগঠনিক ধারার প্রধান কাজ হিসেবে গণ্য করা হয়।
এই গ্রুপের নাম উনিশ শতকের ফরাসি জেনারেল চার্লস-ডেনিস বুরবাকি থেকে উদ্ভূত।
ক্রিস্টোফার রেন

স্যার ক্রিস্টোফার রেন (; ৩০ অক্টোবর ১৬৩২ – ৮ মার্চ ১৭২৩)(ইংরেজি Sir Christopher Wren, পুরোন শৈলীতে অক্টোবর ২০, ১৬৩২ - ফেব্রুয়ারি ২৫, ১৭২৩) হলেন ১৭শ শতকের একজন ইংরেজ নির্মাতা, জ্যোতির্বিদ, এবং তৎকালীন ইংল্যান্ডের সেরা স্থপতি। তিনি লন্ডন শহরে ৫৩টি গির্জার নকশা প্রণয়ন করেন। এর মধ্যে সবচেয়ে বিখ্যাত হলো সেন্ট পলের ক্যাথেড্রাল, যার কাজ ১৭১০ সালে সম্পন্ন হয়েছিল। এছাড়াও তিনি অনেক প্রখ্যাত ভবনের নকশা করেছেন। তিনি রয়াল সোসাইটির প্রতিষ্ঠাতা এবং প্রথম সভাপতি (১৬৮০-৮২)। তার গবেষণাকে আইজাক নিউটন ও ব্লেইজ প্যাসকাল গুরুত্বের সাথে নিয়েছিলেন।
গট্‌লব ফ্রেগে

ফ্রিড্‌রিশ লুডভিগ গটলব ফ্রেগে (; ; ৮ই নভেম্বর ১৮৪৮, ভিস্‌মার – ২৬শে জুলাই ১৯২৫, বাড ক্লাইনেন) জার্মান গণিতবিদ যিনি পরবর্তীতে যুক্তিবিজ্ঞানী ও দার্শনিকে পরিণত হন। তিনি আধুনিক গাণিতিক যুক্তিবিজ্ঞান ও বিশ্লেষণী দর্শনের গোড়াপত্তনে ভূমিকা রাখেন। তার কাজ বিংশ শতাব্দীর দর্শনে, বিশেষত ইংরেজিভাষী দেশগুলোতে, গভীর প্রভাব ফেলে। ২১ শতকের গোড়ার দিকে, ফ্রেজকে ব্যাপকভাবে অ্যারিস্টটলের পর সর্বশ্রেষ্ঠ যুক্তিবিদ এবং গণিতের সবচেয়ে গভীর দার্শনিকদের একজন হিসাবে বিবেচনা করা হয়েছিল।
প্রিন্সিপিয়া ম্যাথেম্যাটিকা

প্রিন্সিপিয়া ম্যাথেম্যাটিকা (Principia Mathematica) গণিতের ভিত্তির ওপর রচিত ৩ খণ্ডের একটি কাজ। আলফ্রেড নর্থ হোয়াইটহেড ও বারট্রান্ড রাসেল এটি রচনা করেন ও ১৯১০ থেকে ১৯১৩ সালের মধ্যে এটি প্রকাশ করেন। এই কাজে সমস্ত গাণিতিক সত্য একটি সুসংজ্ঞায়িত (well-defined) স্বতঃসিদ্ধের সেট ও প্রতীকী যুক্তিবিজ্ঞানের (symbolic logic) যুক্তিবিধি (rules of inference) ব্যবহার করে বের করার চেষ্টা করা হয়।
রাসেল গট্‌লব ফ্রেগের যুক্তিবিজ্ঞান বিষয়ক কাজ অধ্যয়ন করতে গিয়ে বিভিন্ন কূটাভাসের (paradox) সম্মুখীন হন, আর মূলত সেগুলো দূর করার উদ্দেশ্যেই প্রিন্সিপিয়া রচনায় হাত দেন। প্রিন্সিপিয়াতে কূটাভাস এড়ানোর জন্য একটি বিস্তৃত টাইপ ব্যবস্থা (system of types) নির্মাণ করা হয়। এই ব্যবস্থার কিছু বৈশিষ্ট্য - যে কোন সেট তার উপাদানগুলোর চেয়ে উচ্চতর টাইপভুক্ত, "সকল সেটের সেট" এবং এ জাতীয় অন্যান্য উক্তি যা কূটাভাসের জন্ম দেয় সেগুলো বলা যাবে না, ইত্যাদি (রাসেলের কূটাভাস দেখুন)।
গাণিতিক বিশেষজ্ঞরা "প্রিন্সিপিয়া"-কে গাণিতিক যুক্তিবিজ্ঞান ও দর্শনের অন্যতম গুরুত্বপূর্ণ কাজ হিসেবে গণ্য করেন।
প্রাথমিক:
The first edition was reprinted in 2009 by Merchant Books, , , .
গৌণ:
দ্য আমেরিকান ল্যাঙ্গুয়েজ

দ্য আমেরিকান ল্যাঙ্গুয়েজ (ইংরেজি: The American Language) এইচ এল মেনকেন-এর লেখা ১৯১৯ সালে প্রকাশিত একটি বই, যাতে মার্কিনীরা ইংরেজি ভাষার যে পরিবর্তন সাধন করেছে তার বিবরণ দেয়া হয়েছে।
ওয়াশিংটনের অশ্বেতাঙ্গ পরিচারকদের মুখের ভাষা ("the argot of the colored waiters"), তার প্রিয় লেখক মার্ক টোয়েনের ভাষা এবং বাল্টিমোরের রাস্তার অভিজ্ঞতা মেনকেনকে এই বই লিখতে উদ্বুদ্ধ করে। এই বই লেখার আগে দ্য ইভনিং সান (The Evening Sun) পত্রিকায় কলামলেখক মেনকেন এর বিষয়বস্তু নিয়ে লেখেন এবং এক পর্যায়ে জিজ্ঞেস করেন "Why doesn't some painstaking pundit attempt a grammar of the American language... English, that is, as spoken by the great masses of the plain people of this fair land?" পরবর্তীতে মেনকেন এই বই লিখে নিজেই এ প্রশ্নের উত্তর দেন।
প্রথম মার্কিন অভিধানকার নোয়া ওয়েবস্টারের মত মেনকেনও ইংরেজদের কবল থেকে মার্কিনী ইংরেজিকে রক্ষা করতে চেয়েছিলেন। ৩৭৪ পৃষ্ঠার এই বইটিতে মূল ইংরেজি থেকে মার্কিনী ইংরেজির পার্থক্যের উৎস, কীভাবে এটি ছড়িয়ে পড়ল এবং বিভিন্ন মার্কিনী নাম ও স্ল্যাং-এর বিবরণ দেয়া আছে। মেনকেনের মতে মার্কিনী ইংরেজি ছিল ব্রিটিশ ইংরেজি থেকে অনেক বেশি বর্ণবহুল, জীবন্ত ও সৃষ্টিশীল। বইটি প্রকাশের সাথে সাথে ১৪০০ কপি দুই মাসেই নিঃশেষ হয়ে যায় ও ভূয়সী প্রশংসা পায়।
এইচ এল মেনকেন

হেনরি লুইস মেনকেন (; ১২ সেপ্টেম্বর ১৮৮০ – ২৯ জানুয়ারি ১৯৫৬) একজন মার্কিন সাংবাদিক, ব্যঙ্গলেখক ও সমাজ সমালোচক ছিলেন। তিনি সামাজিক বিষয়াদি, সাহিত্য, সঙ্গীত, প্রখ্যাত রাজনীতিবিদ ও সমকালীন আন্দোলন নিয়ে সোচ্চার ছিলেন। তিনি স্কোপস ট্রায়ালের উপর "মাংকি ট্রায়াল" শিরোনামে তার ব্যঙ্গাত্মক প্রতিবেদন লিখতেন, যা তাকে খ্যাতি এনে দেয়। তাকে বিংশ শতাব্দীর শুরুর দিকের যুক্তরাষ্ট্রের সবচেয়ে প্রভাবশালী লেখকদের একজন হিসেবে গণ্য করা হয়।
পণ্ডিত হিসেবে মেনকেন মার্কিন যুক্তরাষ্ট্রে ইংরেজ ভাষা কীভাবে বলা হয় তার উপর রচিত একাধিক খণ্ডের গবেষণা "দি অ্যামেরিকান ল্যাঙ্গুয়েজ"-এর জন্য সুপরিচিত। তিনি জার্মান দার্শনিক নিৎশের প্রশংসা করতেন, যার জন্য তিনি "মার্কিন নিৎশে" নামেও পরিচিত ছিলেন। তিনি সংগঠিত ধর্মবিশ্বাস, আস্তিক্যবাদ, বিবাচন, জনতুষ্টিবাদ ও প্রতিনিধিত্বপূর্ণ গণতন্ত্রের বিরোধী ছিলেন, শেষোক্ত বিষয়টিকে তিনি অধঃস্তন লোকদের তাদের ঊর্ধ্বতনদের উপর আধিপত্য বিস্তারের কৌশল মনে করতেন। মেনকেন বৈজ্ঞানিক প্রগতির সমর্থক ছিলেন এবং ওস্তিওপ্যাথি ও কাইরোপ্র্যাকটিসের সমালোচক ছিলেন। এছাড়া তিনি অর্থনীতির উন্মুক্ত সমালোচক ছিলেন।
মেনকেন প্রথম বিশ্বযুদ্ধ ও দ্বিতীয় বিশ্বযুদ্ধে মার্কিনীদের অনুপ্রবেশের বিরোধী ছিলেন। তার নিজস্ব দিনলিপিতে কিছু মতামতকে কয়েকজন গবেষক বর্ণবাদী ও ইহুদি-বিদ্বেষী বলে বর্ণনা করেন। ল্যারি এস. গিবসন যুক্তি দেখান যে জাতিসত্তার প্রতি মেনকেনের দৃষ্টিভঙ্গি বয়সের সাথে সাথে পাল্টাতে থাকে, বিশেষ করে বয়স পঞ্চাশ পার হওয়ার পর থেকে।
ওয়েস্ট বাল্টিমোরের নিকটবর্তী ইউনিয়ন স্কয়ারের বাড়িটি জাদুঘরে পরিণত করা হয়, যার নাম এইচ এল মেনকেন হাউজ। তার পাণ্ডুলিপিসমূহ বিভিন্ন শহর ও বিশ্ববিদ্যালয়ের গ্রন্থাগারে প্রদান করা হয়েছে, তন্মধ্যে সর্বোচ্চ সংকলন রয়েছে বাল্টিমোরের ইনোখ প্র্যাট ফ্রি লাইব্রেরির প্রধান শাখা মেনকেন রুমে।
নোয়া ওয়েবস্টার

নোয়া ওয়েবস্টার (Noah Webster) (১৬ই অক্টোবর, ১৭৫৮ – ২৮শে এপ্রিল, ১৮৪৩) মার্কিন অভিধানলেখক, পাঠ্যপুস্তক লেখক, বানান সংস্কারক, রাজনৈতিক লেখক ও সম্পাদক। তাকে "Father of American Scholarship and Education" বলে ডাকা হয়েছে। তার নীল রঙের বাধাই করা বইগুলো পাঁচ প্রজন্মের মার্কিন শিশুদের কীভাবে বানান করতে ও পড়তে হয় তা শেখায়। আমেরিকাতে তার নাম ও "dictionary" শব্দটি সমার্থক হয়ে গিয়েছে। মেরিয়াম-ওয়েবস্টার ডিক্শনারি, যা প্রথম ১৯২৮ সালে "An American Dictionary of the English Language" নামে প্রকাশিত হয়, তার নাম অমর করে রেখেছে।
মণ্ডা

মণ্ডা বাংলাদেশের একটি গোল চ্যাপ্টা আকৃতির বাঙালি মিষ্টান্ন। দেখতে অনেকটা পেঁড়ার মত। "‍মিঠাই-মণ্ডা" একটি বহুল প্রচলিত শব্দবন্ধ। কড়া পাকের সাধারণতঃ দুধের ছানায় চিনি মেশানো ক্ষীরের গরম নরম অবস্থায় গোল তাল পাকানো মণ্ডকে পরিষ্কার শক্ত কোন তলের উপর বিছানো কাপড়ের উপর হাতদিয়ে ছুঁড়ে আছাড় মেরে সাধারণত চ্যাপ্টা করার কাজটি করা হয়। পরে ঠান্ডা হলে শক্ত হয়ে যায় ও তখন কাপড় থেকে খুলে নেওয়া হয়। তাই যেদিকটা নিচে (কাপড়ে লেগে) থাকে সেটা পুরো সমতল হয়, আর অন্য দিকটা একটু উত্তল আর কিনারা একটু ফাটা ফাটা হয়। ক্ষীরের রঙের উপর নির্ভর করে মণ্ডা সাদা বা ঈষৎ হালকা খয়েরি রঙের হয়। (সম্ভবত চিনিকে বেশি গরম করলে পুড়ে বা ক্যারামেলাইজ হয়ে খয়েরি রং হয়)। মণ্ডা সাধারণত কাগজে মুড়ে বিক্রি করা হয়।
হরির লুঠ, ইত্যাদি বাঙালি হিন্দু ধর্মীয় লোকাচারে মণ্ডা বহুল ব্যবহৃত হয়।
বাংলাদেশের ময়মনসিংহ শহরের অদূরবর্তী মুক্তাগাছা নামক স্থানটি মণ্ডা তৈরিতে প্রসিদ্ধ। তবে শেরপুরেও মন্ডা উৎপাদিত হয়। মুক্তাগাছা তে শীতকালে সাধারণত আরও এক ধরনের মন্ডা পাওয়া যায় যা চিনির পরিবর্তে খেজুরের গুড় দিয়ে তৈরি হয়। ২০২৪ সালে মুক্তাগাছার মণ্ডা জিআই পণ্য হিসাবে স্বীকৃতি পেয়েছে।
সিঙাড়া

সিঙাড়া বা শিঙাড়া বাংলাদেশ এবং ভারতের পশ্চিমবঙ্গ ও উড়িষ্যা অঞ্চলের বহুল জনপ্রিয় একধরনের ভাজা নাস্তা যার ত্রিকোণ বা পিরামিড আকৃতির খোলসের মধ্যে নানা রকম পুর ভরা থাকে। এটি সমুচা'র বাঙালি সংস্করণ। সিঙারা সাধারণত নোনতা ও এর ভেতরের পুর ঝাল হয় (তবে মিষ্টি ক্ষীরের সিঙাড়া ব্যতিক্রম)। চায়ের সঙ্গে গরম গরম পরিবেশন করা হয়, সঙ্গে থাকে কোনো রকম চাটনি। যেমন: তেঁতুলের চাটনি, টমেটোর চাটনি । পুর হিসেবে সাধারণত আলু, মটরশুঁটি ও বিভিন্ন সবজি'র তরকারি দেওয়া হয় তবে মাংসের কিমা বা মাছের পুর কিংবা গরু বা খাসি'র কলিজা'র পুর দেওয়া সিঙাড়াও পাওয়া যায়। ক্ষীরের সিঙাড়ার ক্ষেত্রে পুর মিষ্টি ক্ষীর দিয়ে তৈরি করা হয়।
﻿☑️ সংক্ষিপ্ত পরিচিতি: সিঙাড়াকে পাঞ্জাবি সমুচা ও বলা হয়, সমুচার আবিস্কার পারস্যে, পরবর্তীতে মোগলরা ভারতে আসলে বিভিন্ন রেসিপির সাথে সমুচা খাওয়া শুরু হয়, ১৫শ খ্রিষ্টাব্দে পাঞ্জাব প্রদেশের চন্ডিঘড়ে জনৈক সিং (শিখ) নাস্তার কারিগর সমুচার মতো সিঙাড়া নামের বর্তমান সিঙাড়া নাস্তাটি তৈরি করেন, তিনি শুধু ভেজিটেবল দিয়ে তৈরি করে, পরে দিল্লির নিজামিয়া এলাকার মুসলিম নাস্তার দোকানিরা আলু কলিজা চিনা বাদাম সহ দিয়ে ভেজ, নন ভেজ দু ধরনের সিঙাড়া চালু করেন, অপুর্ব স্বাদের কারনে দ্রুত মহা ভারতে সিঙাড়া নাস্তার প্রচলন ছড়িয়ে পড়ে।
কয়লা

কয়লা এক প্রকারের জীবাশ্ম জ্বালানী। প্রাচীন কালের বৃক্ষ দীর্ঘদিন মাটির তলায় চাপা পড়ে ধীরে ধীরে কয়লায় পরিণত হয়। সাধারণতঃ কয়লা কালো বর্ণের হয়ে থাকে। কার্বনের একটি রূপ। কাঠ কয়লা কাঠ হতে এবং খনিজ কয়লা খনিতে পাওয়া যায়। ইন্দোনেশিয়া, ভারত, চিন প্রভৃতি দেশে কয়লা খনি আছে।
কয়লাকে চার শ্রেণীতে ভাগ করা যায়:
এদের মধ্যে অ্যানথ্রাসাইট সবচেয়ে উন্নত মানের।
কয়লা কিসে রুপান্তরিত হয়
ঝুড়ি

ঝুড়ি গোল বেড়যুক্ত অর্ধগোলকাকৃতি বা তার থেকে একটু কম বক্রতার পাত্র যা বেত জাতীয় কাঠি দিয়ে বোনা। ঝুড়ি নানা রকম বুনটের হয়। কম বুনটের চাঁছাড়ি (চেরা বাঁশ) বা চেরা মোটা বেত ইত্যাদি দিয়ে বোনা ঝুড়ি বাগান বা মাটি খোঁড়া ইত্যাদি স্থূল কাজে ব্যবহার হয়। ঘন বুনটের বড় ঝুড়িকে বলে ধামা যার মধ্যে শস্য ইত্যাদি রাখা যায়। ছোট ঝুড়িকে বলে চুপড়ি।
ঝুড়ি প্রস্তুত করতে এই সকল উপকরণ ব্যবহার করা হয়:
ঠোঙা

ঠোঙা কাগজ বা শালপাতা জাতীয় পাতলা জিনিস দিয়ে তৈরি খুব হাল্কা পাত্র বা থলি। ঠোঙা সাধারণ দৃঢ় পাত্রের মত অনমনীয় নয়, আবার থলের মতও নয়, অভিকর্ষের বিরুদ্ধে নিজের আকৃতি বজায় রাখতে পারে (যা কাপড়ের থলে পারেনা)। কাগজের ঠোঙা (পেপার ব্যাগ) সহজেই ভাঁজ করা যায়। শালপাতার ঠোঙা অপেক্ষাকৃত শক্ত এবং এর উপর কলাপাতা বা অরেকটি শালপাতার টুকরো দিয়ে তৈরি ঢাকনা থাকতে পারে। গরীব দেশে সাধারণতঃ পুরোনো খবরের কাগজ পুনর্ব্যবহার করার অন্যতম জনপ্রিয় উপায় হল তা দিয়ে ঠোঙা বানানো।
প্লাস্টিকের প্যাকেট আসার অনেক আগে থেকেই কাগজের ঠোঙার ব্যবহার ছিল। এবং পরিবেশ দূষণ কম করবার জন্যে প্লাস্টিকের ব্যবহার কম করার চেষ্টা হচ্ছে, তাই কাগজের ঠোঙার ব্যবহার আবার বাড়ছে। কাগজের ঠোঙা নানা আয়তনের ও অন্যপাতের হয়। যেমন মুড়ির ঠোঙা বলতে সাধারণতঃ বোঝায় ৫০০ গ্রাম মুড়ি ধরতে পারে এমন আয়তনের ঠোঙা। চানাচুর বা ঝালমুড়ির ঠোঙা বলতে বোঝায় ১০০ গ্রাম ঝালমুড়ি যাতে ভরে ট্রেনে ঝালমুড়ি-ওয়ালারা বিক্রি করে সেই রকম ঠোঙা। খবরের কাগজের দৃঢ়তায় মুড়ির ঠোঙার থেকে বেশি বড় ঠোঙা বানালে সেটা তার ভেতরে জিনিস ধরবার মত মজবুত হবার সম্ভাবনা কম। কাগজের ঠোঙার সুবিধে হল একে আঠা দিয়ে সহজেই জোড়া যায়। কিন্তু অসুবিধে হল ভিজে গেলে কাগজের ঠোঙা খুব দুর্বল হয়ে ছিড়ে যায়।
কাগযের ঠোঙা নানা ভাবে বানানো যায়। সাধারণতঃ গঁদের আঠা বা ময়দার আঁঠা দিয়ে ভাঁজ করা কাগজের খোলা প্রান্তগুলি জুড়ে কাগজের ঠোঙা বানানো হয়। এই রকম একটি জনপ্রিয় পদ্ধতির প্রধান ধাপগুলি এখানে সংক্ষেপে বলা হলঃ
ঠোঙা নানা ভাবে বাঁধা যায়। কাগজের ঠোঙার বিশেষত্ব হল এর নমনীয়তার জন্য কম ভর্তি ঠোঙার খালি অংশকে সম্পূর্ণ মুড়িয়ে দেওয়া যায়। কিন্তু প্রায় ভর্তি হলে ঠোঙার খোলা মুখটিকে আয়ত ক্ষেত্রাকার করে প্রায় সেই আকারের একটি কাগজের টুকরো ভিতরে ভরা জিনিসের উপরে দিয়ে দিয়ে খোলা মাথাটিকে ঢেকে দেওয়া হয়। তার পর এর উপরে জেগে থাকে ঠোঙার মুক্ত প্রান্তকে এই কাগজের উপর দিয়ে মুড়িয়ে সুতা বা পাটের দড়ি দিয়ে বেঁধে দেওয়া হয়।
শঙ্কু আকৃতির ও বাটি আকৃতির শালপাতা ঠোঙা ফুচকাওয়ালা, ভেলপুরীওয়ালা ইত্যাদিরা নিয়মিত ব্যবহার করে থাকেন বিশেষ করে যখন এর মধ্যে কোন তরল খাদ্য পরিবেশন করা হয়। এগুলি আঠা দিয়ে আটকানো নয়। এগুলি ছোট কাঠি দিয়ে গাঁথা থেকে (বা অনেক সময় স্টেপ্ল করা থাকে)। শক্ত করার দরকার হলে বা বেশিক্ষণ তরল ধরে রাখবার হলে একাধিক স্তরে পাতা ব্যবহার করা হয়।
এগুলি ভাঁজ করলে ফেটে যাওয়ার সম্ভাবনা থাকে। তাই খোলা অংশ বন্ধ করার জন্য আলাদা কলাপাতা বা শালপাতার ঢাকনা ব্যবহার করা হয়।
আবহাওয়া নিয়ন্ত্রণ

আবহাওয়া নিয়ন্ত্রণ (ইংরেজি Weather control) বলতে বায়ুমণ্ডলের অবস্থার পরিবর্তন সাধন করে স্থানীয় বা আঞ্চলিক পর্যায়ে আবহাওয়ার পরিবর্তন করাকে বোঝায়।
প্রাচীনকাল থেকেই মানুষ আবহাওয়াকে বশে আনতে চেয়েছে। দ্বিতীয় বিশ্বযুদ্ধের পরে মেঘ বপন (cloud seeding) প্রক্রিয়ার মাধ্যমে বৃষ্টিপাত বাড়ানোর চেষ্টা করা হয়েছিল। সাধারণত মেঘের মধ্যে কঠিন কার্বন ডাই অক্সাইড বা সিলভার আয়োডাইড ছড়িয়ে দিয়ে জমাটভবনের নিউক্লিয়াস তৈরির মাধ্যমে বৃষ্টিপাত শুরু করার চেষ্টা করা হয়। তবে এর ফলাফল তেমন আশাব্যঞ্জক হয়নি। তবে এই পরীক্ষায় প্রাপ্ত জ্ঞান ব্যবহার করে শিলাবৃষ্টি নিয়ন্ত্রণের প্রয়াস বেশ সফল হয়েছে। প্লেনের মাধ্যমে শিলাবৃষ্টি উৎপাদনী মেঘে সিলভার আয়োডাইড ছড়িয়ে দিলে বেশি বেশি পরিমাণ শিলাকণা উৎপাদিত হয়, ফলে গড়ে শিলার আকার অনেক হ্রাস পায় ও শিলাবৃষ্টিজনিত ক্ষয়ক্ষতি কম হয়। একই পদ্ধতি প্রয়োগ করে অনেক সময় বিমানবন্দরগুলোতে কুয়াশা দূর করা হয়।
তথ্য তত্ত্ব

তথ্য তত্ত্ব () হচ্ছে ফলিত গণিতের একটি শাখা যেখানে উপাত্ত পরিমাপ করা হয়, যাতে করে যত বেশি সম্ভব উপাত্ত কোন মাধ্যমে সংরক্ষণ করা যায় কিংবা কোন চ্যানেলের মধ্য দিয়ে স্থানান্তর করা যায়। উপাত্তের এই পরিমাপ, যাকে তথ্য এনট্রপি বলা হয়, সাধারণত বিটের মাধ্যমে প্রকাশ করা হয়।
তথ্য তত্ত্বের মূলনীতি কাজে লাগিয়ে তৈরি হয়েছে জিপ ফাইল (অবচয়হীন উপাত্ত সংকোচন), এমপিথ্রি (অবচয়যুক্ত উপাত্ত সংকোচন)), এবং ডিএসএল (চ্যানেল কোডিং)।
জ্ঞানের এই শাখাটি গণিত, পরিসংখ্যান, কম্পিউটার বিজ্ঞান, পদার্থবিজ্ঞান, স্নায়ুজীববিজ্ঞান, এবং তড়িৎ প্রকৌশল-এর মিলনস্থল। গভীর মহাশূন্যে ভয়েজার মিশন, কমপ্যাক্ট ডিস্কের উদ্ভাবন, মোবাইল ফোনের বাস্তবায়ন, ইন্টারনেটোর প্রসার, ভাষাবিজ্ঞান ও মানুষের অনুভূতির অধ্যয়ন, কৃষ্ণগহ্বর বোঝা, ইত্যাদি নানান ক্ষেত্রে এই শাখার বহু অবদান আছে।
জর্জ ল্যমেত্র্‌

জর্জ এদুয়ার ল্যমেত্র্‌ () (জুলাই ১৭, ১৮৯৪ - জুন ২০, ১৯৬৬) বিখ্যাত বেলজীয় বিশ্বতত্ত্ববিদ। তিনি ১৯২৭ সালে প্রস্তাব করেছিলেন যে, মহাবিশ্বের সম্প্রসারণ একটি আদি অবস্থা থেকে শুরু হয়েছিলো। তিনি বলেন সেই আদি অবস্থা ছিল একটি "আদি পরমাণু" বা Primeval atom। লেমাইট্‌র আইনস্টাইনের আপেক্ষিকতার সাধারণ তত্ত্ব নিয়ে গবেষণা করেন এবং সেই তত্ত্বে উল্লেখিত ক্ষেত্র সমীকরণসমূহের অনেকগুলো সমাধান করতে সমর্থ হন। এই সমাধানগুলোর উপর ভিত্তি করেই আধুনিককালে মহা বিস্ফোরণ মতবাদ গড়ে উঠেছে। 
ল্যমেত্র্‌ বেলজিয়ামের শার্লরোয়া (Charleroi) অঞ্চলে জন্মগ্রহণ করেন। তিনি মূলত একজন পুর প্রকৌশলী (Civil Engineer) ছিলেন; এছাড়াও তিনি খ্রিস্টান ধর্মযাজক (priest) হিসেবে প্রশিক্ষণ গ্রহণ করেছিলেন। তিনি ব্রিটেনের কেমব্রিজ বিশ্ববিদ্যালয় এবং যুক্তরাষ্ট্রের ম্যাসাচুসেট্‌স ইনস্টিটিউট অফ টেকনোলজিতে (এমআইটি) জ্যোতিঃপদার্থবিজ্ঞান বিষয়ে অধ্যয়ন করেন। এমআইটি-তে অধ্যয়নকালে তিনি মার্কিন জ্যোতির্বিজ্ঞানী এডউইন হাবল এবং হার্ভার্ড বিশ্ববিদ্যালয়ের বিজ্ঞানী হারলো শ্যাপলি দ্বারা প্রভাবিত হন। এই দুজনই প্রসারণশীল মহাবিশ্বের ধারণা গ্রহণ করেছিলেন। তিনি ১৯২৭ সালে বেলজিয়ামের লিউভেন বিশ্ববিদ্যালয়ে জ্যোতিঃপদার্থবিজ্ঞানের অধ্যাপক হিসেবে যোগ দেন।
ল্যমেত্র্‌ একটি আদি পরমাণুর উল্লেখ করেন যার বিস্ফোরণের ফলে মহাবিশ্বের সম্প্রসারণ শুরু হয়। এই আদি পরমাণুটি ছিল একটি বড়সড় ডিমের মত যা সূর্য অপেক্ষা প্রায় ৩০ গুণ বড়। এর মধ্যে মহাবিশ্বের বর্তমান উপাদানসমূহ সৃষ্টির জন্য প্রয়োজনীয় সকল উপাদান ছিল। এই আদি পরমাণুটি বর্তমানকাল থেকে ২০ - ৬০ বিলিয়ন বছর পূর্বে অস্তিত্বশীল ছিল বলে তিনি ধারণা করেন।
সালাফ

সালাফ () বলতে ইসলাম ধর্মানুসারে সাধারণত নবী মুহাম্মদ এবং তার পরবর্তী তিন প্রজন্ম অর্থাৎ সাহাবা, তাবেয়ী ও তাবে তাবিয়ীকে বুঝানো হয়।
তাবিঈনগণ হলেন সাহাবাগণের উত্তরসূরি।
তাবা তাবিঈনগণ হলেন তাবিঈনগণের উত্তরসূরি।
আন্টোনি জিগমুন্ড

আন্টোনি জিগমুন্ড (জন্ম:২৬ ডিসেম্বর, ১৯০০, ওয়ারস - মৃত্যু: ৩০ মে, ১৯৯২, শিকাগো) পোলীয় বংশোদ্ভূত মার্কিন গণিতবিদ। তিনি বিংশ শতাব্দীর গণিতে প্রভাব বিস্তারকারী গণিতবিদদের একজন। তিনি হারমনিক বিশ্লেষণে গুরুত্বপূর্ণ অবদান রাখেন।
জিগমুন্ড ১৯২৩ সালে ওয়ারস বিশ্ববিদ্যালয় থেকে পিএইচডি লাভ করেন। তিনি ১৯২২ থেকে ১৯২৯ সাল পর্যন্ত ওয়ারস-র পলিটেকনিক স্কুল ও ১৯২৬-১৯২৯ পর্যন্ত তার ওয়ারস বিশ্ববিদ্যালয়ে পড়ান। এরপর ইংল্যান্ডে রকাফেলার বৃত্তি নিয়ে এক বছর পড়াশোনা করেন। তারপর বর্তমান লিথুয়ানিয়া অঞ্চলের উইলনো বিশ্ববিদ্যালয়ে অধ্যাপনা করেন। পোলীয় সেনাবাহিনীতে কিছুদিন কাজ করার পর ১৯৪০ সালে তিনি যুদ্ধপীড়িত মাতৃভূমি ছেড়ে পালিয়ে মার্কিন যুক্তরাষ্ট্রে চলে আসেন। সেখানে মাউন্ট হোলিওক কলেজ এবং পেনসিলভেনিয়া বিশ্ববিদ্যালয়ে পড়ানোর পর শিকাগো বিশ্ববিদ্যালয়ে যোগ দেন, যেখানে তিনি ১৯৮০ সালে অবসর নেয়ার আগ পর্যন্ত শিক্ষকতা করেন।
সুদীর্ঘ ৬০ বছরের শিক্ষকতা জীবনে জিগমুন্ড ৮০রও বেশি ছাত্রকে পিএইচডি লাভে সহায়তা করেন। ১৯৮৬ সালে তিনি শিকাগো ধারার গাণিতিক বিশ্লেষণ সৃষ্টি করার জন্য মার্কিন জাতীয় বিজ্ঞান পদক (U.S. National Medal of Science) লাভ করেন। এই ধারায় ফুরিয়ে বিশ্লেষণ ও আংশিক অন্তরক সমীকরণে এর প্রয়োগের ওপর জোর দেয়া হয়।
জিগমুন্ড মার্কিন যুক্তরাষ্ট্র, পোল্যান্ড, আর্জেন্টিনা ও স্পেনের জাতীয় বিজ্ঞান একাডেমীসমূহের সদস্য ছিলেন।
ছোট কাটারা

ছোট কাটারা শায়েস্তা খানের আমলে তৈরি ঢাকায় একটি ইমারত। আনুমানিক ১৬৬৩ - ১৬৬৪ সালের দিকে এ ইমারতটির নির্মাণ কাজ শুরু হয় এবং তা ১৬৭১ সালে শেষ হয়েছিল। এটির অবস্থান ছিল বড় কাটারার পূর্বদিকে হেকিম হাবিবুর রহমান রোড এ বুড়িগঙ্গা নদীর তীরে। ইমারতটি দেখতে অনেকটা বড় কাটারার মত হলেও এটি আকৃতিতে বড় কাটারার চেয়ে ছোট এবং এ কারণেই হয়তো এর নাম হয়েছিল ছোট কাটারা। তবে ইংরেজ আমলে এতে বেশ কিছু সংযোজন করা হয়েছিল। ১৮১৬ সালে খ্রিস্টান ধর্মপ্রচারক লিওনার্দ এখানে ঢাকার প্রথম ইংরেজি স্কুল খুলেছিলেন।
বর্তমানে ছোট কাটারা বলতে কিছুই বাকি নেই শুধু একটি ভাঙা ইমারত ছাড়া। যা শুধু বিশাল তোরণ মতন সরু গলির উপর দাঁড়িয়ে আছে। চারদিকে অসংখ্য দোকান এমন ভাবে ঘিরে ধরেছে যে দেখে বোঝার উপায় নেই যে এখানে মুঘল আমলের এমন একটি স্থাপত্য ছিল।
শায়েস্তা খানের আমলে ছোট কাটরা নির্মিত হয়েছিল সরাইখানা বা প্রশাসনিক কাজে ব্যবহারের জন্য। কোম্পানি আমলে ১৮১৬ সালে খ্রিস্টান ধর্মপ্রচারক লিওনারদ ছোট কাটরায় খুলেছিলেন ঢাকার প্রথম ইংরাজি স্কুল। ১৮৫৭ সালে, এখানে প্রতিষ্ঠা করা হয়েছিল ঢাকার প্রথম নরমাল স্কুল। উনিশ শতকের শেষ দিকে অথবা বিশ শতকের প্রথম দিকে ছোট কাটরা ছিল নবাব পরিবারের দখলে। এবং তাতে তখন ' কয়লা ও চুনার কারখানার কাজ' চলত।
ছোট কাটরার সাথে বিবি চম্পার স্মৃতিসৌধ অবস্থিত ছিল। এক গম্বুজ, চার কোণা, প্রতিপাশে ২৪ ফুট দীর্ঘ ছিল স্মৃতিসৌধটি। তায়েশ লিখেছেন, 'পাদ্রী শেফার্ড ওটা ধ্বংস করে দিয়েছেন।' শেফার্ড বোধহয় কবরটি মাটির সঙ্গে মিশিয়ে দিয়েছেন। বিবি চম্পা কে ছিলেন তা সঠিক জানা যায় নি। তবে কারো মতে তিনি শায়েস্তা খাঁর মেয়ে।
বর্তমানে, ছোট কাটরাকে প্রায় ধ্বংস করে ফেলা হয়েছে। কিন্তু এখনও এর ধ্বংসাবশেষ দেখলে বোঝা যায় মোঘল আমলে নদীতীরে দাঁড়িয়ে থাকা কাটরাকে কী সুন্দরই না দেখাত!
লালন ফকির (চলচ্চিত্র)

লালন ফকির ১৯৭২ সালে মুক্তিপ্রাপ্ত বাংলাদেশী বাংলা ভাষার চলচ্চিত্র। চলচ্চিত্রটি পরিচালনা করেছেন সৈয়দ হাসান ইমাম এতে ফকির লালন সাঁইয়ের ভূমিকায় অভিনয় করেন উজ্জ্বল। আরো অভিনয় করেন কবরী, আনোয়ার হোসেন প্রমুখ। এটি ফকির লালন সাঁইকে নিয়ে নির্মিত প্রথম চলচ্চিত্র। নাট্যকার আসকার ইবনে শাইখের লালনকে নিয়ে নাটক ঢাকার নাট্যমঞ্চে বেশ কয়েকবার মঞ্চায়িত হয়েছিল। এ নাটকটি অবলম্বনেই সৈয়দ হাসান ইমামের সংলাপ, চিত্রনাট্য, পরিচালনা ও প্রযোজনায় চলচ্চিত্রটি নির্মিত হয়। চলচ্চিত্রটিতে ফকির লালনের জীবন ও বাঙ্গালি সংস্কৃতির রুপায়ন তুলে ধরা হয়েছে। চলচ্চিত্রটির দুটি কপি এখনো বাংলাদেশ ফিল্ম আর্কাইভে সংরক্ষিত আছে।
চলচ্চিত্রটির গানে কণ্ঠ দেন আবদুল আলীম, নীনা হামিদ এবং আরো অনেকে।
বাচসাস পুরস্কার